2018–2022 йилларда миллий маданиятни янада ривожлантириш концепциясини тасдиқлаш тўғрисида\n480 Министерство культуры Республики Узбекистан 14/09/2018 29/09/2018 0\nХалқимизнинг юксак маънавий қадриятларини асраб-авайлаш ва камол топтириш, асрлар давомида заминимизда шаклланган маънавий-маърифий меросни жаҳон халқлари маданияти билан уйғун ҳолда келажак авлодга етказиш, миллий маданиятимизнинг жаҳон маданиятида тутган бебаҳо ўрнини янада кенгайтириш ва тарғиб этиш мақсадида:\n2018–2022 йилларда миллий маданиятни янада ривожлантириш концепцияси (кейинги ўринларда Концепция деб юритилади) 1-иловага мувофиқ;\n2018–2022 йилларда миллий маданиятни янада ривожлантириш концепциясини амалга ошириш бўйича “Йўл харитаси” (кейинги ўринларда “Йўл харитаси” деб юритилади) 2-иловага мувофиқ тасдиқлансин.\nмаданият соҳасига оид норматив-ҳуқуқий базани, ушбу соҳадаги институционал тизимни ва маданият муассасалари фаолиятини такомиллаштириш;\nтарихий ва маданий меросимизни сақлаш ҳамда уни ўсиб келаётган ёш авлодни тарбиялашда қўллаш;\nанъанавий ва умуминсоний қадриятларни ёш авлод онгига сингдириш, этник маданий анъаналарни асраб-авайлаш ва унга асосланган халқ ижодиётини қўллаб-қувватлаш;\nаҳоли, шу жумладан ёшларнинг ижодий салоҳиятини рўёбга чиқариш учун зарур шарт-шароитларни яратиш ва кенгайтириш, ижод эркинлигини таъминлашга эришиш;\nмаданият соҳасига замонавий ахборот-коммуникация технологияларини жорий этиш, миллий маданиятни янада кенг тадқиқ ва тарғиб этиш жараёнида инновацион ғоялар ва технологиялардан самарали фойдаланиш;\nмаданий ҳаётда фаол иштирок этиш ва маданият соҳасидаги хизматлардан тўлиқ фойдаланишда фуқароларнинг, шу жумладан ногиронлиги бўлган шахсларнинг ижтимоий тенглигини таъминлаш;\nбошқа халқлар маданиятлари билан ўзаро очиқ муносабатларни ташкил этиш ва ривожлантириш, миллий маданиятга жаҳон маданиятининг ажралмас қисми сифатида қараш, маданиятлараро муносабатларда тенг ҳуқуқлилик ва инсон ҳуқуқларини ҳурмат қилишни янада ривожлантириш;\nмаданият ва санъат муассасаларини тўлақонли фаолият кўрсатишини таъминлаш, объектларни сақлаш ҳамда муҳофаза қилишда жамоатчилик назоратини йўлга қўйиш.\nзарур ҳолларда, фуқаролик жамияти институтлари, илмий доираларни Концепция ва “Йўл харитаси”ни амалга оширишда иштирок этишга, шунингдек, миллий маданиятни янада ривожлантириш бўйича долзарб масалаларни муҳокама қилишга жалб қилсин.\n4. Ўзбекистон Миллий ахборот агентлиги, Ўзбекистон Матбуот ва ахборот агентлиги, Ўзбекистон миллий телерадиокомпаниясига оммавий ахборот воситаларида мазкур қарорнинг мақсад, вазифалари ва Концепциянинг амалга оширилишини ёритиб бориш тавсия этилсин.\n5. Мазкур қарорнинг ижросини назорат қилиш Ўзбекистон Республикасининг Бош вазири А.Н. Арипов, Ўзбекистон Республикаси Маданият вазири Б.С. Сайфуллаев зиммасига юклансин.\n2018 йил ___ сентябрдаги ___–сон қарорига\n2018–2022 йилларда миллий маданиятни янада ривожлантириш\n1. 2018–2022 йилларда миллий маданиятни янада ривожлантириш концепцияси (кейинги ўринларда Концепция деб аталади) мамлакатимизда миллий маданиятни янада ривожлантиришнинг мақсади, вазифалари, принциплари, шунингдек, устувор йўналишларини белгилайди. Миллий маданият соҳасига оид норматив-ҳуқуқий ҳужжатлар лойиҳаларини ишлаб чиқишда мазкур Концепция ғояларига эътибор қаратилади.\n2. Мазкур Концепцияда миллий маданиятни янада ривожлантиришга мамлакатни ижтимоий-иқтисодий ривожлантиришнинг узвий ва ажралмас қисми сифатида қаралади, Ўзбекистон Республикасини 2017–2021 йилларда ривожлантириш бўйича Ҳаракатлар стратегияси талаблари асосида ҳамда миллий\nва жаҳондаги илғор тажрибалар, мамлакатимиздаги ижтимоий-сиёсий ўзгаришлар билан уйғун равишда амалга оширилади.\n3. Мамлакатнинг тарихий ривожланиш даврида маданият миллатнинг маънавий тажрибасини сақлаб, тўплаб ва авлодларга етказиб келганлиги, халқимизнинг бирдамлигини, ватанпарварлик ва миллий ғурур ҳиссини тарбиялаганлигини эътироф этган ҳолда, маданиятнинг устуворлигига урғу бериш, жамият ҳаёти сифатининг янада юқори даражасини таъминлаш, унда фуқароларнинг ҳамжиҳат бўлишига эришиш, маънавиятли, масъулиятли, мустақил фикрловчи, ижодкор шахсни шакллантириш Концепциянинг асосий мазмунини ташкил этади.\n2-боб. Миллий маданиятни янада ривожлантиришнинг\nмақсади, вазифалари ва принциплари\n4. Маданий ва ижтимоий соҳани такомиллаштириш орқали баркамол ривожланган шахсни шакллантириш ва жамиятнинг ҳамжиҳатлигини мустаҳкамлаш миллий маданиятни янада ривожлантиришнинг асосий мақсади ҳисобланади.\n5. Қуйидагилар миллий маданиятни янада ривожлантиришнинг вазифалари ҳисобланади:\nЎзбекистонда миллий маданиятни янада ривожлантиришда унинг тарихий босқичларини ўрганиш ва бу борада кенг кўламли илмий-тадқиқотлар олиб бориш;\nреспублика миқёсида миллий маданиятни ривожлантиришнинг устувор йўналишлари бўйича илмий конференциялар ташкил этиш;\nбошқа халқлар маданиятлари билан ўзаро очиқ муносабатларни ташкил этиш ва ривожлантириш, миллий маданиятга жаҳон маданиятининг ажралмас қисми сифатида қараш, маданиятлараро муносабатларда тенг ҳуқуқлиликни ва инсон ҳуқуқларини ҳурмат қилишни янада ривожлантириш;\nмаданият ва санъат муассасаларининг тўлақонли фаолият кўрсатишини таъминлаш, объектларни сақлаш ҳамда муҳофаза қилишда жамоатчилик назоратини йўлга қўйиш.\n6. Қуйидагилар миллий маданиятни янада ривожлантиришнинг принциплари ҳисобланади:\nижод эркинлиги, маданиятлараро муносабатларда тенг ҳуқуқлилик ва инсон ҳуқуқларини ҳурмат қилиш;\nмаданият ва санъат соҳасида таълим-тарбиянинг тизимлилиги, илмийлиги ва давомийлигини таъминлаш;\nмиллий маданиятни ривожлантириш бўйича амалга ошириладиган ишларнинг оммавийлиги ва очиқлиги.\n3-боб. Миллий маданиятни янада ривожлантиришнинг\n7. Қуйидагилар миллий маданиятни янада ривожлантиришнинг асосий йўналишлари ҳисобланади:\nа) маданий мерос соҳасида:\nаждодлар томонидан тўпланган тарихий ва маданий тажриба жамият аъзоларининг индивидуал ва умумий ривожланиши учун зарурий шарт эканлигини жамоатчилик онгига сингдириш;\nмаданий меросни аниқлаш, асраш ва оммалаштириш соҳасида жамоатчилик ташаббусларини қўллаб-қувватлаш;\nжамиятнинг моддий ва номоддий маданий меросни асрашга бўлган ҳуқуқи жисмоний ва юридик шахсларнинг мулкий манфаатларидан устуворлигини амалда қўллаш;\nмоддий маданий мерос объектлари, миллий музей фондларини давлат томонидан муҳофаза қилиш тизимини такомиллаштириш;\nэтник маданий анъаналарни асраш ва унга асосланган халқ ижодиётини қўллаб-қувватлаш, этномиллий ўзликни англашнинг асосий таркибий қисми ва аҳамиятли манбалардан бири сифатида этномаданият ҳилма-хиллигини сақлаш;\nтарихий ва маданий меросни сақлаш ҳамда уни ўсиб келаётган ёш авлодни тарбиялаш ва таълим тизимида қўллаш;\nшаҳарлар ва аҳоли турар жойларининг тарихий муҳитини\nасраб-авайлаш, маданий-маърифий туризмни ривожлантириш учун шароитлар яратиш;\nфуқароларнинг этнографик, ўлкашунослик ва археологик экспедицияларда иштирок этиш, моддий ва номоддий маданий меросни аниқлаш, ўрганиш ва сақлаш бўйича ташаббусларини қўллаб-қувватлаш ва ривожлантириш;\nб) маданий-маърифий соҳада:\nжамиятнинг ижтимоий барқарорлаштиришга қаратилган маданий-маърифий сиёсатнинг барча йўналишларини қўллаб-қувватлаш;\nхалқ бадиий ҳаваскорлик санъатини ривожлантириш, унинг барча шакл, усулларини такомиллаштиришга кўмаклашиш;\nбарча турдаги ижрочилик санъатини ривожлантириш ҳамда атоқли санъаткорларнинг Ўзбекистонда ишлаш шарт-шароитини яратиш;\nжойларда маданий-маърифий фаолиятнинг самарали усулларини ҳар томонлама қўллаб-қувватлаш, илғор тажрибани умумлаштириш ва ёйишга кўмаклашиш;\nфестиваль, гастроль ва кўргазмалар фаолиятини ривожлантириш;\nбарча турдаги ижтимоий-маданий фаолият ходимларини тайёрлаш, қайта тайёрлаш ва уларнинг малакасини ошириш тизимини такомиллаштириш;\nхалқ амалий санъати анъаналарини сақлаш ва ривожлантириш учун шарт-шароитлар яратиш, халқ ҳунармандчилигини қўллаб-қувватлаш;\nбадиий ҳаваскорликни ривожлантириш, бу соҳадаги маҳаллий ва миллий анъаналарни, маҳаллий жамиятлар ва ҳудудларнинг ўзига хослигини ҳисобга олган ҳолда оммавий ташаббускорликни қўллаб-қувватлаш;\nногиронлиги бўлган шахсларга кўрсатиладиган ахборот-кутубхона хизмати сифатини яхшилаш, уларнинг ахборотга бўлган талабини қондириш, кўзи ожизлар кутубхоналари фаолиятини такомиллаштириш ва уларнинг моддий-техника базасини мустаҳкамлаш;\nнодавлат маданий институтлар фаолияти ва таълимоти учун шарт-шароитлар яратиш, ҳомийликни қўллаб-қувватлаш;\nв) музейлар соҳасида:\nмузейлар ишининг давлат аҳамияти ва жамоатчилик мақомини юксалтириш, уни давлатнинг миллий устувор вазифалари қаторига қўшиш;\nМиллий музей фондининг сақланишини таъминлашга қаратилган зарур чоралар кўриш, экспонатларни илмий ўрганиш, фондни тўлдириб бориш ва музей экспонатларидан кенг фойдаланишни таъминлаш;\nмузейлар инфратузилмасини халқаро стандартларга мувофиқ такомиллаштириш орқали кўрсатиладиган хизматларнинг интерактивлигини ошириш, шу жумладан, «smart»-технологияларни (ахборот дўкончалари,\n3-D визуализация ва голограмма, QR-кодлар, чет тилларидаги электрон гидлар ва ҳоказоларни) жорий этиш;\nЎзбекистон музейларини жаҳон маданият майдонига интеграциялаш, республиканинг ҳалқаро миқёсдаги ижобий нуфузини оширишда фаол иштирок этиш;\nИнтернет жаҳон ахборот тармоғида республикадаги мавжуд барча музейлар фаолиятини тарғиб этувчи ягона махсус веб-сайтни яратиш, шунингдек, музейларда смарт технологиялардан кенг фойдаланиш;\nмузейлар фаолиятида нодавлат-нотижорат ташкилотларининг ва музей ишида нодавлат музейларининг иштирокини кенгайтириш;\nмузей ишида самарали менежмент ва маркетинг технологияларидан фойдаланиш;\nмузейлар учун кадрлар тайёрлаш, қайта тайёрлаш ва уларнинг малакасини оширишни самарали ташкил қилиш;\nмузейларнинг моддий-техника базасини замон талаблари асосида янада мустаҳкамлаш чораларини кўриш;\nг) театр соҳасида:\nреспубликадаги мавжуд барча профессионал театр, театр-студия\nва ҳаваскорлик жамоалари фаолиятини тарғиб этувчи театр веб-сайтини яратиш;\nтеатрларнинг замонавий пьесалар, шунингдек, миллий мумтоз, Ғарб ва Шарқ классик асарлари ҳамда болалар ва ўсмир ёшларга мўлжалланган узоқ муддатли репертуарини шакллантириш;\nхалқимиз, айниқса ёшлар қалбида миллий истиқлол ғояларига садоқат, миллий ва умумбашарий қадриятлар ва ўзлигимизга чексиз ҳурмат, она-Ватанга муҳаббат, бузғунчи ёт ғояларга қарши иммунитетни янада кучайтиришда театр санъатининг ролини ошириш;\nкомпьютерлаштирилган овоз, чироқ ҳамда кино-видео ускуналарини комплекс ҳолда театрларга татбиқ қилиш;\nтеатр жамоаларида драматург, режиссёр, рассом, композитор, театршунос, адабиётшунос ва бошқа ижодкорларнинг мустаҳкам ҳамкорлигига эришиш;\nтеатрларда томошабин билан мулоқотнинг уйғун, халққа манзур шаклларини яратиш мақсадида театр рассомларининг кўргазмалари, театр костюмлари ва музей экспонатлари намойишларини ташкил қилиш, томошабинлар билан ижодкорлар ўртасида давра суҳбатлари, мулоқотлар, баҳс-мунозаралар ўтказиш, театр танқидчилигини кучайтириш;\nмамлакатда ва хорижий давлатларда театрларнинг гастроль фаолиятини тизимли амалга ошириш;\nреспублика ва халқаро даражада театр фестиваллари ҳамда кўрик-танловлар, илмий-ижодий конференциялар ташкил этиш;\nтеатрлар учун кадрлар тайёрлаш, қайта тайёрлаш ва уларнинг малакасини оширишни самарали ташкил қилиш;\nтеатрларнинг моддий-техника базасини замон талаблари асосида янада мустаҳкамлаш чораларини кўриш;\nд) цирк соҳасида:\nциркдаги ижодий жараён ва аҳолига маданий хизмат кўрсатиш, буюк маънавий меросимиз, бетакрор қадриятларимизни улуғлайдиган томошалар билан бойитиб бориш ва ривожлантириш;\nцирк дастурларининг бадиий савияси ва қамровини кенгайтириш, халқаро майдонда ўзбек цирк санъати нуфузини янада ошириш;\nцирк соҳасида кадрлар тайёрлаш, қайта тайёрлаш ва уларнинг малакасини ошириш, фаолиятини баҳолаш ҳамда рағбатлантириш тизимини янада такомиллаштириш;\nцирк соҳасида илмий изланишларни чуқурлаштириш ва таълим билан узвий интеграцияни таъминлаш бўйича тизимли ишлар олиб бориш;\nцирк биносини реконструкция қилиш, кўчма циркларнинг моддий-техника базасини мустаҳкамлаш ва уларни замон талабига жавоб берадиган ускуналар билан жиҳозлаш;\nе) мусиқа соҳасида:\nаждодлардан бебаҳо мерос бўлиб келаётган мусиқа меросини\nасраб-авайлаш, янги шароитларда ривожлантириш ва улардан халқимизни баҳраманд қилиш учун кенг имкониятлар яратиш;\nўзбек халқ оғзаки ва мусиқа ижоди намуналарини тўплаш, тадқиқ ва тарғиб қилишга қаратилган махсус дастурларни ишлаб чиқиш ва ҳаётга татбиқ этиш;\nмаҳаллий хусусиятга эга мусиқа жанрларининг миллий қадриятлар тизимида тутган ўрнини аниқлаш ҳамда муносиб тарғибини таъминлаш;\nхалқ орасидан етишиб чиққан ҳаваскор созанда ва хонандалар фаолиятини моддий-маънавий қўллаб-қувватлаш, истеъдодли ижрочиларни аниқлаш мақсадида турли даражадаги кўрик-танловларни ўтказиш;\nанъанавий касбий мусиқа жанрларини янги шарт-шароитларда ривожлантириш мақсадида устоз-шогирд таҳсил тизимини атрофлича ўрганган ҳолда ҳаётга татбиқ қилиш, турли даражадаги тадбирлар (фестиваль, кўрик-танлов ва ҳ.к.) ни ўтказиш;\nтурли тарихий даврларда яшаб ўтган атоқли санъаткорлар хотирасини абадийлаштириш ва уларнинг ижодий меросини ўрганиш ва тарғиб қилишга қаратилган тадбирларни ташкил этиш, ҳозирги даврда ижод қилаётган етук санъаткорлар фаолиятини кенг оммага тарғиб қилиш;\nбастакорлик ижодий анъаналарини илмий ўрганган ҳолда махсус таълим тизимига жорий қилиш, композиторлик ижодиётини ривожлантиришга қаратилган чора-тадбирларни ишлаб чиқиш;\nёш авлоднинг маданий дам олиш масканлари (дискотека, кафе-бар ва ҳ.к.) да ижро этилаётган мусиқа намуналарининг миллий маданиятимизга мослигини таъминлаш;\nАкадемик йўналишидаги жанрларни (опера, балет, оркестр в.ҳ.з), ансамбл ижрочлиги (симфоник, халқ чолғулари, эстрада, дамли ва камер турлари), композиторлар ижодиётини инсоният интеллектуал ҳазинаси сифатида халқ орасида тарғибот қилиш ва ривожлантириш;\nЎзбекистон давлат филармонияси, унинг таркибидаги жамоалар фаолиятининг бадиий ва тарбиявий аҳамиятини ҳисобга олган ҳолда республика аҳолиси, айниқса ёшлар орасида кенг тарғиб қилиш;\nабонемент концерт-суҳбатлар, ижодий учрашувлар ва турли кўрик -танловлар ташкил этиш;\nреспублика миқёсида мусиқа ва санъат соҳасида фаолият юритаётган болалар мусиқа ва санъат мактаблари, лицей ва ихтисослаштирилган дарс бераётган ўқитувчиларнинг педагогик салоҳиятини назоратга олиш ва уни юксалтириш мақсадида доимий тарзда педагогик кадрларни статистикасини ташкил этиш;\nбарча маданият, мусиқа ва санъат соҳаларида “маданият статистикаси юритишни йўлга қўйиш”\nж) миллий рақс санъати соҳасида:\nасрлар давомида ўзбек халқининг маънавий бойлигига айланган миллий рақс санъати, унинг шаклланиш тарихи, ривожланиш босқичлари, ўзига хос хусусиятлари, жаҳон маданиятида тутган ўрнини илмий жиҳатдан чуқур ўрганиш ва таҳлил этиш ҳамда унинг янгидан-янги миллий намуналарини яратиш ва халқимизга тақдим этиш орқали уларнинг маънавий оламини янада бойитиш;\nреспублика болалар мусиқа ва санъат мактабларида “Хореография” йўналиши бўйича таълим-тарбия ишларини янада ривожлантириш;\nёш авлодни тарбиялашда муҳим восита бўлиб хизмат қиладиган ўқув адабиётларининг янги авлодларини яратиш, ушбу жараёнга салоҳиятли профессор - ўқитувчилар ва соҳанинг етук мутахассисларини жалб этиш;\nРеспубликада миллий рақс ва хореография соҳасида кадрларга бўлган реал талаб ва эҳтиёжларни доимий ўрганиш орқали мақсадли кадрлар тайёрлаш. Айниқса, Республикамизнинг чекка ҳудудларида соҳа мутахассислари ва ўқитувчиларининг етишмаслигини инобатга олган ҳолда вилоятлар ва туманлар кесимида мақсадли кадрлаш тайёрлаш тизимини шакллантириш;\nёш авлоднинг қизиқиши ва эҳтиёжларини ўрганган ҳолда “Замонавий эстрада рақси” йўналиши бўйича кадрлар тайёрлашни йўлга қўйиш;\nМиллий рақс санъати тарихини чуқур ўзлаштириш ва ўрганиш, истиқболини белгилаш, илмий-ижодий изланишлар олиб бориш, рақс санъати мутахассисларига амалий ёрдам кўрсатиш мақсадида миллий рақс санъати тарихи, ёш ва устоз\nраққос-раққосаларнинг ҳаёти ва уларнинг бой ижодий фаолияти тўғрисида монография, ўқув-қўлланма ва бошқа адабиётлар яратиш, бу борадаги илмий изланишларни қўллаб-қувватлаш;\n“Устоз ва шогирд” концепсияси асосида миллий рақс соҳасида устоз раққосалар, истеъдодли ҳамда намунали тажрибага эга ижрочиларнинг рақс мактабларини яратиш, уларнинг услубларини тиклаш ва ривожлантириш;\nЎзбек миллий рақс санъати фаолиятини янада мустаҳкамлаш, ёш истеъдодли раққос ва раққосалар, балетмейстерларни кашф этиш;\nаҳоли ва ёшлар эҳтиёжларини ўрганган ҳолда умуминсоний қадриятларни тараннум этувчи жаҳон мусиқаси ва рақс санъати намоёндаларининг гастрол-концертларини ташкил этиш;\nмиллий рақс санъатининг ноёб меросини, шу жумладан миллий саҳна либосларини тиклаш, ривожлантириш ва тарғиб этиш;\nмиллий рақс ва хореография санъатининг ўзбек миллий маданияти тараққиётидаги ўрнини янада ошириш, уларнинг ғоявий-бадиий йўналишларини миллий ва умуминсоний қадриятлар билан уйғунликда ривожлантириш;\nз) миллий эстрада санъати соҳасида:\nмиллий эстрада санъатининг миллий қадриятлар асосидаги ривожи ва тарғиботини кучайтириш, эстрада қўшиқчилик санъатини ривожлантириш;\nэстрада хонандалари ва ёш истеъдодли хонандаларнинг фаолиятини моддий-маънавий қўллаб-қувватлаш, истеъдодли ижрочиларни аниқлаш мақсадида турли даражадаги кўрик-танловлар ўтказиш;\nаҳолининг маданий эҳтиёжларни қондиришга, ёшларни юқори савиядаги миллий эстрада қўшиқлари намуналари асосида тарбиялашга йўналтирилган оммавий-маданий тадбирлар, концертлар ва гастролларни тизимли ташкил этиш;\nконцерт-томоша тадбирлари орқали ёш эстрада хонанларида Ватанпарварлик ҳиссини сингдириш, уларнинг ўз қобилият ва истеъдодларини тўла намоён этиш, катта саҳналарда ижро этишлари учун зарур шарт-шароитлар яратиш;\n“Ўзбекконцерт” давлат муассасаси ҳузуридаги Ўзбекистон халқ артистлари клуби фаолиятини янада ривожлантириш, эстрада соҳасига оид муаммо ва камчиликларни ўрганиш, мусиқа мактабларида таҳсил олаётган ёшлар орасидан истеъдодли ёшларини топиб, уларга кўмак бериш, мастер класс (маҳорат дарслари) ўтказиш;\nболалар мусиқа ва санъат мактабларида устоз-шогирд анъаналарини ривожлантириш ҳамда таниқли санъаткорлар иштирокида ижодий учрашувларни ташкил этиш;\nдоимий равишда “Ўзбек эстрада қўшиқчилигида сўз ва унинг аҳамияти, қўшиқларга ишланаётган мусиқа ва клиплар хусусида”, “Эстрада санъатининг ёшлар маънавий-ахлоқий тарбиясидаги ўрни” мавзусида давра суҳбатлари ўтказиш;\nэстрада қўшиқларида ўзбек менталитети ва миллий-маънавий қадриятларимизга зид бўлган, ёшлар руҳиятига салбий таъсир кўрсатувчи, ахлоқсизлик, жоҳиллик, зўравонлик, гиёҳвандлик ҳамда “оммавий маданият” ғояларини тарғиб этилишига қарши чоралар кўриш;\nёшларнинг ижодий бирлашмалари, жамоалари ва яккахон ижрочиларнинг фаолияти, репертуари, сценарийлари, дастурларининг юқори ғоявий-бадиий савиясини таъминлашга қаратилган дастурлар яратиш ва амалга ошириш, ушбу жараённи мувофиқлаштириш ва таҳлил қилиб бориш;\nи) таълим соҳасида:\nмиллатлараро мулоқот маданиятини шакллантириш, дунё халқларининг бадиий анъаналарини ўрганиш орқали бир-бирларини ҳурмат қилиш;\nсанъат таълимини ривожлантиришда шахснинг эркин ривожланиши устуворлиги асосида мусиқа ва санъат таълимининг давлат сиёсатини амалга ошириш;\nмаданият, мусиқа ва санъат соҳасидаги профессионал фаолият учун малакали кадрларни тайёрлаш, қайта тайёрлаш ва уларнинг малакасини ошириш;\nшахснинг билимга, ижодкорликка ва санъатга бўлган интилишини қўллаб-қувватлаш орқали санъат таълимини ривожлантириш;\nдавлат томонидан қўллаб-қувватланадиган ва инвестицион таъминлаш ҳисобига санъат таълими инфратузилмасини ривожлантириш;\nсанъат соҳасидаги хорижий ва миллий анъанавий таълим тизимининг энг яхши ютуқларига, шунингдек, санъат соҳасида таълимни ривожлантиришга асосланган таълим технологияларидан кенг фойдаланиш;\nсанъат таълими мазмунини янгилашда рағбатлантирувчи рақобат муҳитини яратиш;\nсанъат таълими соҳасининг энг яхши анъаналарини ва дунёдаги илғор амалиётларни қўллаш орқали соҳавий таълим тизимини ривожлантиришнинг инновацион хусусиятини таъминлаш;\nсанъат таълимини бошқаришда жамият-давлат бошқарувининг самарали механизмларини қўллаш;\nсанъат таълими инфратузилмасини модернизация қилиш ҳамда уни узвийлигини таъминлаш;\nсанъат таълими тизимида кадрлар салоҳиятини ошириш;\nузлуксиз касбий таълимни рағбатлантириш ва қўллаб-қувватлаш, педагогика ва бошқарув ходимларини санъат таълими муассасаларида ўқитишнинг самарали механизмларини қўллаш;\nсанъат таълимига иқтидорли ёшларни жалб қилишда ахборот дастурларини кенг қўллаш;\nсанъат таълим дастурлари мазмунини янгилаш бўйича норматив кўмаклашиш, кадрларнинг малакасини ошириш;\nсанъат таълими дастурларига замонавий талабларни киритиш ва такомиллаштириш;\nдавлат буюртмаларини мунтазам ўрганиш, уларнинг мазмунини ва шаклларини такомиллаштириш;\nсанъат таълими тизимида доимий равишда янги йўналишдаги фестиваллар, кўргазмалар, кўрик-танловлар ва олимпиадаларни ташкил қилиш ва мавжуд тизимни қўллаб-қувватлаш;\nкасбга йўналтирувчи дастурларни қўллаган ҳолда иқтидорларни аниқлаш;\nсанъат соҳасидаги бошланғич, ўрта махсус ва олий таълим муассасалари билан ўзаро ҳамкорликни йўлга қўйиш, санъат йўналишидаги таълим дастурларини биргаликда амалга ошириш ҳамда ижодий, маданий-маърифий тадбирларни биргаликда ўтказиш;\nсанъат таълими тизимига ёш мутаҳассисларни жалб қилиш учун уларнинг ижодий ўсишига шароитлар яратиш;\nсанъат соҳасидаги хорижий давлатларнинг таълим муассасалари билан тажриба алмашуви бўйича мунтазам равишда ўқитувчилар ва талабалар хамкорлигини ўрнатиш;\nсанъат таълими муассасаларининг моддий-техник базасини такомиллаштириш, шунингдек кутубхоналар фондларини дунёдаги мумтоз ва замонавий адабиётлар ва янги ўқув қўлланмалар билан таъминлаш;\nсанъат соҳасидаги дунё янгиликларидан хабардор бўлиши учун тизимдаги таълими муассасаларида ёшларнинг чет тилларни ўзлаштиришига шарт-шароитлар яратиш;\nсанъат таълими муассасаларида ёшларнинг умумий маданият даражасини кўтаришнинг самарали механизмларини қўллаш;\nишлаб чиқарилаётган кино маҳсулотларининг мафкуравий-бадиий даражасини янада кўтариш, ёшлар учун маънавий намуна бўлиб хизмат қиладиган бадиий образлар яратиш;\nкиносценарийлар сифат даражасини ошириш;\nкино маҳсулотларини ишлаб чиқариш бўйича давлат буюртмасини бериш юзасидан шаклланган амалиёт татбиқ қилинадиган тартибларнинг очиқлиги ва шаффофлигини таъминлаш, бюджет маблағларидан оқилона ва самарали фойдаланиш, кинематография соҳасида соғлом рақобат муҳитини ривожлантириш;\nкино саноати соҳасига хорижий инвестицияларни жалб қилиш, ишлаб чиқилаётган кино маҳсулотларининг ўзини оқлаши ва даромад келтиришига қаратилган замонавий маркетинг тадқиқотларини ўтказиш, аниқ мақсадли кино ишлаб чиқариш дастурларини ишлаб чиқиш;\nкинопрокат ва республика бўйлаб кино маҳсулотларини етказиб бериш тизимини самарали ташкил этиш, кино маҳсулотларини етарли даражада тарғиб қилиш тизимини ишлаб чиқиб, жорий этиш;\nкино ишлаб чиқарувчиларни солиққа тортишнинг самарасиз тизимидан воз кечиш, кино саноати соҳасининг рентабеллигини таъминлаш ва кинематографиянинг умумжаҳон ривожланиш тенденцияларига мувофиқ илғор инновацион ва рақамли технологияларини жорий этиш;\nкино соҳасидаги кадрлар тайёрлаш тизимини замонавий талаблар асосида ташкил этиш, ихтисослаштирилган, шу жумладан, чет давлатларнинг олий ўқув юртларида кино соҳасига талаб юқори бўлган мутахассисларни тайёрлаш, кино санъати вакилларини қайта тайёрлаш ва малакасини ошириш;\nмиллий киномаҳсулотларимизни халқаро кинофестивалларга тақдим этиш, шу жумладан, уларда иштирок этиш бўйича тизимли ишлар олиб бориш, миллий кинематографияни чет элда фаол тарғиб қилиш ва унинг жаҳон кино майдонида муносиб ўрин эгаллаши учун барча чораларни кўриш;\nкинокомпанияларнинг ижодий ва ишлаб чиқариш ходимларини моддий рағбатлантириш бўйича тизимли дастур ишлаб чиқиб, амалга ошириш;\nмамлакатнинг давлат ва жамият ҳаётида амалга оширилаётган бунёдкорлик ишларининг энг муҳим йўналишларида эришилган ютуқлари ёритилган кинофильмларни суратга олиш;\nдавлат буюртмаси асосида суратга олинадиган киномаҳсулотларнинг йиллик тематик режасини юзага келаётган вазият, ижтимоий-сиёсий, ижтимоий-иқтисодий, маданий-гуманитар ва бошқа соҳаларда амалга оширилаётган янгиланишлар, шунингдек, аҳолининг мазмунли кинофильмларга бўлган реал эҳтиёжидан келиб чиқиб шакллантириш;\nишлаб чиқариладиган бадиий фильмларни давлат буюртмаси бўйича ишлаб чиқариладиган бадиий фильмларнинг йиллик ҳажмига нисбатан фоизда жанрлар бўйича квоталаш тизимини жорий этиш;\nдавлат буюртмаси бўйича кино маҳсулотларини Ўзбекистон Миллий телерадиокомпанияси тизимидаги телерадиоканалларда реклама қилиш, миллий телерадиокомпания телеканалларида намойиш қилишда “Ўзбеккино” МАнинг шахсий кино маҳсулотлари учун муаллифлик ва мулкий ҳуқуқларига риоя қилган ҳолда, имтиёзли шартларда амалга ошириш.\nл) маданият туризми соҳасида:\nмаданий хордиқнинг сервис функциясини янада яхшилаш, жаҳон андозаларга мос кўнгилочар марказлар, маданият ва истироҳат боғлари барпо этиш, маданиятнинг турли йўналишлари бўйича маданий зиёратгоҳларни тайёрлаш, мамлакатнинг бутунлай янги маданий ландшафтини шакллантириш;\nЎзбекистоннинг тўлиқ топографик имиджи ва тарихий-маданий ландшафти ҳамда мажмуасини ва мамлакатнинг ноёб маданиятини намоён этган ҳолда сайёҳларни оммавий жалб этадиган жозибали кўринишини яратиш;\nреспубликамиз ҳудудларининг ўзига хос жиҳатларини инобатга олиб, туризмни ривожлантириш борасидаги лойиҳалар доирасида муҳим ўрин тутадиган сайёҳлик кластерларини йўлга қўйиш;\nтан олинадиган имидж лойиҳалар – халқаро танлов ва фестивалларни ўтказиш, туристик трансмиллий маршрутлар ва кластерларни ривожлантириш;\nм)халқаро алоқалар соҳасида:\nхалқаро маданият ва санъат ташкилотлари, чет эл маданий, илмий-тадқиқот ва эксперт институтлари билан ҳамкорликни мустаҳкамлаш ва кенгайтириш;\nетакчи хорижий таълим ва илмий доиралар билан ҳамкорлик қилиш борасида санъат, маданият ва илм-фаннинг турли соҳаларини ривожлантириш бўйича ўзаро ижодий дастурларни, тадқиқот режаларини ишлаб чиқиш;\nЮНЕСКОнинг моддий ва номоддий маданий мерос рўйхатларига Марказий Осиёга хос бўлган умумий намуналарни бошқа давлатлар билан ҳамкорликда киритиш чораларини кўриш;\nЎзбекистонда анъанавий ҳунармандчиликда эришилган катта ютуқларга асосланган ҳолда Тошкент шаҳрида ЮНЕСКОнинг “Тинч океани ва Марказий Осиё давлатларида амалий анъанавий ҳунармандчиликни қўллаб-қувватлаш маркази”ни ташкил этиш;\nдавлат малака ошириш тизими ресурсларидан фойдаланган ҳолда, маданият ходимлари малакасини ошириш, қисқа ва узоқ муддатли таълим, ўқув сафарлари ва тажриба ошириш орқали ижтимоий-маданий соҳалардаги ходимларнинг малакасини ошириш.\n8. Концепцияни рўёбга чиқариш 2018–2022 йилларда миллий маданиятни янада ривожлантириш концепциясини амалга ошириш бўйича “Йўл харитаси”ни (кейинги ўринларда “Йўл харитаси” деб аталади) ўз вақтида ва сифатли бажариш йўли билан амалга оширилади.\n9. “Йўл харитаси”нинг ўз вақтида ва сифатли бажарилишини мувофиқлаштириш Ўзбекистон Республикаси Маданият вазирлиги (кейинги ўринларда Маданият вазирлиги деб аталади) томонидан амалга оширилади.\n10. Маданият вазирлиги:\n“Йўл харитаси”ни амалга ошириш юзасидан вазирликлар, идоралар ва бошқа ташкилотларнинг фаолиятини мувофиқлаштиради;\nмиллий маданиятни янада ривожлантириш бўйича белгиланган тадбирларни амалга оширилиши юзасидан вазирликлар, идоралар ва бошқа ташкилотларнинг маълумотларини жамлайди ва ҳар чорак якуни бўйича Вазирлар Маҳкамасига киритиб боради;\nмиллий маданиятни янада ривожлантириш борасидаги норматив-ҳуқуқий базани яратиш ишларида ташаббускорлик қилади;\nмаданият ва санъат муассасалари фаолияти самарадорлигини ошириш эвазига бюджетдан ташқари тушадиган тушумларини босқичма-босқич ошириб бориш ҳамда бюджет маблағларини ўз даромадлар тушумига нисбатан мутаносиб равишда ажратилишини таъминлайди.\n11. Концепцияни амалга ошириш орқали қуйидаги натижаларга эришилади:\nмаданият соҳасига оид норматив-ҳуқуқий базани, ушбу соҳадаги институционал тизим ва маданият муассасалари фаолияти такомиллаштирилади;\nанъанавий ва умуминсоний қадрият ёш авлод онгига сингдирилади, этник маданий анъаналарни асраш ва унга асосланган халқ ижодиёти қўллаб-қувватланади;\nаҳоли, шу жумладан ёшларнинг ижодий салоҳиятини рўёбга чиқариш учун зарур шарт-шароитлар яратилади ва кенгайтирилади, ижод эркинлигини таъминлашга эришилади;\nмаданият соҳасига замонавий ахборот-коммуникация технологиялари жорий этилади, миллий маданиятни янада кенг тадқиқ ва тарғиб этиш жараёнида инновацион ғоялар ва технологиялардан самарали фойдаланилади;\nқабул қилинаётган иқтисодий, ижтимоий ва маданият соҳасига оид қарорларнинг ушбу соҳадаги ягона давлат сиёсатига мослиги таъминланади;\nмаданият ва санъат муассасаларини тўлақонли фаолият кўрсатиши таъминланади, объектларни сақлаш ҳамда муҳофаза қилишда жамоатчилик назорати йўлга қўйилади;\nсанъат соҳасида узвий таълим тизими яратилади ҳамда маданият соҳасида фан ва тадқиқот ишлари янада юқори поғонага кўтарилади;\nреспублика музейлари тарих фанини, археология ва бадиий тарихни ривожлантиришнинг асосий марказларига айлантирилади;\nтеатр, концерт фаолияти, музей, цирк, кино соҳалари бўйича кенгашларнинг фаолияти янада такомиллаштирилади;\nетакчи халқаро ташкилотлар (ЮНEСКО ва бошқалар) лойиҳаларида иштирок этиш ишлари кучайтирилади;\nсанъатнинг замонавий тенденцияларини ва унинг янги услуб ва жанрларини қўллаб-қувватлаш учун шароитлар яратилади;\nкенг қамровли республика ва халқаро миқёсдаги имидж тадбирлари йўлга қўйилади;\nмиллий ва халқаро маданий сайёҳлик ва трансмиллий маршрутларни ривожлантириш бўйича лойиҳалар амалга оширилади.\n12. Мазкур Концепция давлат ва жамият фаолиятининг барча соҳаларини модернизация қилишда маданият соҳасида ислоҳотлар ўтказиш, мамлакатнинг инновацион ривожланиш йўлига ўтиши, жамиятни ривожлантиришнинг мақсад ва аҳамиятини англашга хизмат қилувчи маданий муҳитда интеллектуал ва маданий ривожланган кадрларни тайёрлаш учун услубий асос бўлиб хизмат қилади.


“ЭРК” демократик партиясининг тўртинчи қурултойига сўнгсўз « Ўзбекистон Халқ Ҳаракати\n“ЭРК” демократик партиясининг тўртинчи қурултойига сўнгсўз\n28 December 2016 - 5:00\n“Эрк”нинг тўртинчи қурултойи ҳаммамиз умид қилганимиздек, гўзал бир жипслик ва биродарлик руҳида ўтди.\n“Эрк” партияси бир сиёсий ҳаракат ўлароқ, ўз эътиқодида мустаҳкам турганини бутун дунёга намойиш этди. “Эрк”чилар яна бир марта инсон ҳурриятини танладилар ва рақиблар “Эрк” партиясининг яна бир марта зулм билан ҳеч қачон келиша олмаслигини кўрдилар. “Эрк”нинг қиёфасини ўзгартириб, уни қўғирчоқ партияга айлантиришни режалаган кимсалар орзуси парчаланди. Қурултойни онгсиз бир оломон тасаввур этиб, уни ўз ноғорасига ўйнатиш учун ясаниб келган тўралар қурултойдан хомуш қайтдилар.\nЭнг муҳими, бу қурултойда “Эрк”чи ўзининг мустақил бир шахс эканини, унинг хоҳиш-иродаси ўз қўлида эканини яна бир марта чуқур ҳис этди. Бу қурултой биз учун ёлғиз сиёсий ғалаба эмас, руҳий ғалаба ҳам эди.\nШунча тазйиқ-таъқиб, дўқ-пўписа остида ўз эътиқодидан қайтмаслик учун маълум ирода керак бўлади, қурултой қатнашчилари шундай иродани намойиш этдилар.\nДемак, шундай партия бор. Мол-мулки тортиб олинган, биносидан қувилган ва сурункасига исканжа ва террор остида яшаётган, аммо ҳануз ўз ғояларидан воз кечмаган бир партия бор Ўзбекистонда. Бу “Эрк” Демократик партиясидир.\nАгар қурултойда қатнашган газетчилар ҳақиқатни ёзганларида эди, шундай деб ёзган бўлардилар.\nЛекин, кутганимиздек, буни ёзолмадилар, тўғрироғи, ёзишга рухсат бермадилар.\nЗотан, ҳукумат одамлари ҳам, газетчилар ҳам қурултойга мутлақо бошқа мақсадда келган эдилар. Қурултой ҳукуматга тобе одамни “Эрк” бошига келтиради ва бу партия ҳам ҳукумат партиясига айланади, деган умид билан келган эдилар.\nҚаламлар бу ҳақда хабар бериш учун чархланган эди. Чунончи, “Ўзбекистон овози” газети қурултойдан уч кун олдин эълон қилган “Ким ўғри” сарлавҳали туҳмат мақоласи ҳам “Эрк” раҳбариятини ўзгартиришга бўлган ташвиқот эди.\nТасаввур қилинг, “Эрк” партиясининг қурултойи фалон саройда, фалон соатда бошланади, деб бонг урган газетлар нега\nбугун қурултойнинг нима билан тугагани ҳақида бир сатр ҳам ёзмайди? Бу кулгили эмасми? Одамлар нима дейди?\nЙўқ, бу кулгили эмас. Бу аянчлидир. Бу аянчли, чунки, ҳар қандай тоталитар ҳокимият ҳам, ҳеч бўмаганда, халқ олдида ўзини ҳақиқатга яқин олишга кўрсатишга интилади, баъзи тўғри сўзни айтиш кераклигини сезади, баъзан, ҳатто бу ҳукумат уялиши ҳам мумкин. Лекин Ўзбекистоннинг ҳокимият тизимларида бундай фазилатлардан асар ҳам йўқ.\nЭнди бу қурултойнинг қандай тайёрланганлиги ҳақида бир оғиз сўз.\nБу қурултойга ҳамма ҳозирлик кўрди.\nФақат “Эрк” раҳбарлари ва аъзолари эмас, балки, ҳукумат ҳам тайёрланди. Ҳатто айтиш мумкинки, ҳукумат бу мажлис ҳозирлигини “Эрк”чилардан анча олдин бошлаб юборди.\nМай ойининг йигирма бешинчи кунида “Туркистон” газети “Эрк” Демократик партиясининг Марказий Кенгаши мажлиси бўлиб ўтганлиги ҳақида хабар берди. Бу хабар ҳукумат газетида ёзилиши кўпларни ҳайрон қолдирди, чунки “Эрк” партияси газетини таъқиқлаган ҳукумат бирданига “Эрк” ҳақида ўзи ёза бошлади.\nБу мўъжизанинг сири шунда эдики, май ойининг бошларидаёқ “Эрк” партияси бошқарувидаги масъул одам Солижон Йигиталиев президент саройига чақирилиб “ишлов”дан ўтган эди. Унга ҳамкор қилиб ҳукумат “Эрк”партияси ҳайъат аъзоси Шоди Каримовни танлади. Бу иккита биз ишонган профессорлар ҳукумат тарафга тўла ўтишди ва “партияни радикаллардан, яъни “Эрк” раҳбариятидан қутқариш” учун жавлон ура бошладилар.\n“Эрк” Марказий Кенгаши 16 майда чақирилди. Бу мажлисда “Эрк” раҳбариятининг ёмон ишлагани ҳақида гап бўлди.\nМажлисни бошқараётган раҳбар Йигиталиев буни эшитмагандай жим ўтирди, ваҳоланки, кейинги “Эрк” раҳбарияти нақадар кучли исканжа остида ишлаганини Йигиталиев ўз кўзи билан кўрган эди.\nМажлисда “Эрк” қурултойи чақирилиши лозимлиги айтилди, қурултой 20 августга белгиланди. Ҳукуматнинг режаси бўйича, қурултойда “Эрк” раиси ва унинг тарафдорлари фаолиятдан четлаштирилиши керак эди.\nБуни амалга ошириш учун ҳукумат ўзининг иккита гумаштаси орқали “Эрк”чиларга ширин ваъдалар ёки ваъда таъсир қилмаса, дўқ-пўписалар йўллай бошладилар.\nМасалан, “Эрк” ўз раисидан воз кечса, унга бутун мол-мулки қайтариб берилади, газети чиқарилади ва ҳ.к. каби ваъдалар.\nЁки “Муҳаммад Солиҳни раисликдан олмасанглар, уни Ўзбекистон фуқаролигидан чиқарамиз” деган дўқ-пўписалар.\nБу ширин ваъдалар ва аччиқ пўписаларни халтасига солиб, иккита миссионер – С.Йигиталиев ва Ш.Каримовлар – вилоятларга чиқиб кетишди. Бу одамларни бирор вилоятга партия топшириғи билан жўнатиш биз учун доим амримаҳол бўлган, аммо бу сафар улар июн, июл ойлари ичида ҳамма вилоятларга бош уриб, партияни унинг раисидан қутқариш кераклигини уқтиришди.\nАммо қурултой 20 августга чақирилмади, чунки “Эрк” раҳбарияти қаршилик кўрсатди. Қурултой 25 сентябрга белгиланди.\nБу орада ҳукумат “Эрк” раҳбариятини партиядан четлаштириш учун фақат ўз миссионерларини эмас, матбуотни, телевидение-радиони ҳам ишга солди.\n16 августда “Халқ сўзи” газетида босилган “Олий суддан” мақоласи ва ўша пайтда телевидениедан эълон қилинган “Элликқалъада йўқолган қадимий танга” ҳақидаги хабар ва 22 сентябрда “Ўзбекистон овози”да босилган “Ким ўғри? ” мақоласи – булар қурултой олдидан ҳукуматнинг ташвиқоти эди.\nДиққат этинг, биринчи мақолада 11 августдан, яъни, белгиланган, аммо ўтказилмаган қурултойдан 9 кун олдин, иккинчи мақола эса, ўтиши керак бўлган қурултойдан уч кун олдин, 22 сентябрда босилди.\nҲукумат тадбирлар билан чекланиб қолмади. Президент аппарати ишга солинди. Президент маслаҳатчилари қурултой арафасида вилоятларга сим қоқа бошладилар. Қурултойга вилоятдан келадиган “Эрк”чиларни ишловдан ўтказишга кўрсатма бердилар. Уларга қурултойда кимни сайлаш кераклигини тушунтириш, тушунишни истамаганларни эса, вилоятдан чиқармаслик буюрилди. Ҳақиқатан ҳам, вилоятлардан делегатларнинг ўнтаси чиқарилмади.\nБу иш Тошкентда ҳам олиб борилди. Қурултойда таҳликали ҳаракат қилиши мумкин бўлган фаоллар, жумладан, “Эрк” котиби Ҳамидулла Нурмуҳаммадга ўхшаган фаоллар қурултойга яқин йўлатилмади, улар ўз уйларида ўтиришга мажбур қилинди.\nҚурултой арафасида вилоятдаги делегатларимизга ҳокимият бироз юмшоқ муносабатда бўлди. Ҳатто баъзи вилоят ҳокимлари Тошкентга келаётган делегатлар машина учун бензин ҳам қуйиб беришди.\nЛекин шу нарса аниқ-ки, агар ҳокимият қурултой нима билан тугашини билганда эди, “бензин топиб бериш” у ёқда турсин, бирорта “Эрк”чи бирор вилоятдан ташқарига чиқолмаган бўлар эди. Демоқчиманки, “Эрк”чиларнинг қурултой арафасида тутган тактикаси мутлақо тўғри бўлган.\nХўш, қурултойдан кейин нима бўлди?\nҚурултойдан кейин нима бўлишини биз олдиндан билар эдик ва шунга руҳан тайёр эдик. Бирор бир “Эрк”чи қурултойдан кейин вазият яхшиланишини кутмаган эди, аксинча, тазйиқ-таъқиб янада кучайишини билар ва шунга ўзини тайёрлар эди.\nҚурултойдан кейин Бухорода уйига қайтган делегатларнинг бир қанчаси ўн беш кунга қамалдилар. Қурултойдан кейин уйига қайтган “Эрк”нинг Сурхондарё вилояти котиби Намоз Нормўмин дарҳол ишдан бўшатилиб, вилоятдан сургун қилинди.\nҚурултойдан кейин “Эрк” партиясининг янги сайланган бош котиби Самад Мурод ваҳшийларча калтакланди, майиб қилинди. Қурултойдан кейин “Эрк” партияси биноси сохта баҳоналар билан ёпиб ташланди. “Эрк” фаоллари изидан юрган айғоқчилар сони кўпайтирилди ва ҳоказо.\nБир сўз билан айтганда қурултойдан кейин ҳукумат тамоман қутурди. Дунё олдида йўқотган обрўси аччиғини яна мухолифатдан ола бошлади. Иқтисоддаги уқувсизлиги, бошқарувдаги қобилиятсизлиги, порахўрлик ва коррупсия қаршисидаги ожизлиги, ички ва ташқи сиёсатда барча мағлубиятлари учун яна ўчини мухолифатдан ола бошлади.\nҲукумат ўз сиёсатини фожеали шаклда тубанга кетаётганини кўриб туриб ҳам, ўз йўлининг хато эканлигини тан олишни истамаяпти. Бу жоҳил қайсарлик оқибатида халқимизнинг аҳволи тобора оғирлашмоқда. Энди фақат қишлоқ аҳолисигина эмас, шаҳарда яшовчи ижтимоий гуруҳларнинг ҳам моддий турмуши ниҳоятда ночордир.\nЯнги давлат ўлароқ, Ўзбекистон ҳам чет эл ётиримларига, кредит ва технологиясига муҳтождир. Аммо бирор бир Ғарб давлати бугун ёрдам беришни истамаяпти. Ҳатто бизга қон-қардош бўлган Туркия ҳам Ўзбекистонга ёрдам бериш керакми-йўқми, иккиланиб қолмоқда. Бунинг ёлғиз сабаби – Ўзбекистон ҳокимиятининг аксилинсоний сиёсатидир.\nЎзбекистон президенти бугун “Бизга Американинг ёрдами керак эмас, биз Русия ва Қирғизистонга ўхшаб Ғарбга ялинмаймиз”, демоқда. Бу коммунистик сафсата халққа қарши жиноятдир, чунки президент ва унинг гумашталарининг қорни тўқ, халқ эса оч-яланғочдир.\nРусия ҳам, Қирғизистон ҳам ҳеч кимга ялинаётгани йўқ, бу давлатлар ўз халқларини уайлаяптилар, холос, яъни уларнинг сиёсати нормал бир сиёсатдир.\nБиз, мухолифатдагилар, Ўзбекистонда ҳам шундай нормал сиёсат юритилишини талаб қилаяпмиз.


Талоқдан кейин маҳр қайтариб олинадими? | Бир пиёла чой\n← Канадада исламофобияни қонунчилик тақиқлади\nВиждон азоби… →\nТалоқдан кейин маҳр қайтариб олинадими?\tPosted on November 5, 2016\tby birpiyolachoy Muxlis.uz сайти фойдаланувчиларидан бири саҳифа маъмуриятига шундай савол билан мурожаат қилди:\n“Никоҳ пайтида маҳрга тилла берилган бўлса, кейинчалик оила бузилган бўлса, эр ўша тиллани қайтариб олишга ҳақи борми? Бундай ҳолатларда нима қилиш керак? Илтимос, тушунтириб берсангиз!”\n“Аёлга берилган маҳр талоқдан кейин ҳам қайтариб олинмайди. Аллоҳ таоло бу ҳақида шундай деган: “Агар бир хотинни қўйиб, бошқа хотинга уйланмоқчи бўлсангиз, аввалгисига саноқсиз молу дунёни (маҳр қилиб) берган бўлсангиз-да, ундан бирон нарсани қайтариб олманг! Уни олиш бўҳтон ва очиқ гуноҳ бўлган ҳолида оласизларми?! Ахир бир-бирингиз билан қўшилиб, улар (яъни, хотинларингиз) сизлардан (яхшилик билан ҳаёт кечириш ёки чиройли суратда ажрашиш ҳақида) қатъий аҳд-паймон олганларидан сўнг қандай қилиб уни (яъни, маҳрни) қайтариб оласиз?!” (Нисо сураси, 20-21-оятлар).\nАгар эр хотинга маълум миқдорда маҳр беришни тайин қилган бўлса, икковлари ёлғиз қолган вақтларида маҳрни бериш вожиб бўлади. Бунда улар орасида жинсий алоқа қилишга тўсиқ бўладиган нарса бўлмаслиги керак.\nАгар маҳр тайин қилинган бўлса, бироқ эр хотинини бирон марта ҳам бирга ёлғиз қолмай туриб талоқ қилган бўлса, аталган маҳрнинг ярмини бериш вожиб бўлади.\nАгар маҳр тайин қилинмаган бўлса, саҳиҳ хилватдан олдинги талоқда мутъа, кейинги талоқда маҳри мисл вожиб бўлади. Яъни, агар маҳр белгиланмаган бўлса, келин ва куёв бирон марта ҳам ёлғиз қолмасдан олдин эр талоқ қилса, мутъа бериш – имкони етганича келин тарафни молиявий тақдирлаш керак бўлади.\nАгар маҳр тайинланмаган бўлса, бироқ эр хотинини саҳиҳ хилватдан кейин талоқ қилган бўлса, маҳри мисл вожиб бўлади. Маҳр мисл деганда, ўша юртда келинларга қанча маҳр бериш одат бўлса, шунча маҳр бериш кўзда тутилади. (Манба: “Кифоя”)”.\nBo'lishamiz:TwitterFacebookGoogleLike this:Like Loading...\tThis entry was posted in Hayot ko'zgusi. Bookmark the permalink.\t← Канадада исламофобияни қонунчилик тақиқлади


19:26 11 Июл 2020\n11:37 25.07.2019 (Янгиланган 11:39 25.07.2019) Ҳавола олиш\nМазкур уйлар учун “Ипотека-банк” АТИБ ипотека кредити ажратади. Кредит муддати 20 йил, бошланғич бадал 25 фоиз ва имтиёзли давр 1 йилни ташкил этади.\nТОШКЕНТ, 25 июл - Sputnik. Ҳукуматнинг тегишли ҳужжати билан Тошкент шаҳар, Олмазор тумани Талабалар шаҳарчасида Олий таълим муассасаларининг ўқитувчи, мураббий ва илмий ходимларига 2019–2020 йилларда 6 та 9 қаватли арзон уйлар қурилиши белгиланди. Бу ҳақда Адлия вазирлигининг “Ҳуқуқий ахборот” телеграм канали орқали хабар қилинди.\nМазкур уйлар учун “Ипотека-банк” АТИБ томонидан қуйидаги шартларда ипотека кредити ажратилади:\nЭслатиб ўтамиз, аввалроқ 2019 йилда Тошкент шаҳрида қарийб 400 та кўп қаватли уйлар қурилиши ҳақида хабар қилинган эди.


Кўприк шаҳарда кўприк солинди\n22 апрел 2021, Тошкент вақти: 02:52\nМаданият ва динлар ўртасидаги мулоқотни рағбатлантириш ниятида Барак Обама Истанбулда уч дин вакиллари билан учрашди.\nИлк Европа сафарини Истанбулда тугатиб¸ Вашингтонга қайтиши кутилган АҚШ президенти Барак Обаманинг Туркия учрашувлари¸ сиëсий таҳлилчиларга кўра¸ муваффақиятли ўтган.\nБир ҳафта давомида Европа ва жаҳон раҳбарлари билан бири-биридан мураккаб муаммолар юзасидан Лондон¸ Страсбург¸ Баден-Баден ва Прагада ўтказган тўхтовсиз учрашувларидан сўнг Оқ уй раҳбарининг Туркия сафари¸ бир оз дам олишдек кўринди.\nТуркия Бош вазири ва Истанбулнинг икки таниқли имоми Обама учун Султон Маҳмуд масжидида махсус сайр уюштирдилар.\nАë-София ва Султон Аҳмад масжидларини зиëрат қилиш¸ мусулмон¸ яҳудий ва насроний уламолари билан мулоқот¸ турк талабалари билан очиқ ва самимий суҳбат қуриш – Обаманинг Истанбул сафари кун тартиби ана шундай кечди.\nҒарб ва Шарқ маданиятлари кесишган кўприк ҳисобланмиш Истанбулда қилган чиқишларида президент Обама Туркиянинг ана шу ноëб ўрни ва ролига алоҳида аҳамият қаратди.\nАҚШ мусулмон дунëси билан янги муносабатлар саҳифасини очиш истагида эканини таъкидлаган Обама¸ душанба куни Туркия парламентида қилган чиқишида бу муносабатларнинг фақат террорчиликка қарши кураш билан чекланмаслигини таъкидлади.\n- Американинг мусулмон жамоаси¸ мусулмон дунëси билан алоқалари фақат бизнинг террорчиликка нисбатан мухолифлигимизга асосланмаслиги лозимлигини очиқ айтишни истардим. Биз ўзаро манфаатлар ва ўзаро ҳурматга асосланган кенг муносабат қуришни истаймиз. Биз бир-биримизга яхшилаб қулоқ соламиз¸ ўзаро англашилмовчиликларга кўприк солиш ва бизни бирлаштирувчи асосларни излаймиз¸ деди президент Обама ўз чиқишида.\nАйтилишича¸ АҚШ президентининг Туркия парламентида қилган чиқиши мамлакат сиëсатчилари¸ шунингдек оддий туркияликлар томонидан ҳам илиқ қарши олинган.\nОбаманинг ўз оиласида ҳам мусулмонлар борлигини тилга олиб¸ АҚШ нинг Исломга қарши урушмаëтганини қайта-қайта такрорлаши¸ айниқса аксариятини мусулмонлар ташкил қилувчи туркияликлар кўнглини илитган баëнотлардан бўлган.\nОбаманинг умумиятла бир ҳафталик Европа сафарининг муваффақиятли бўлганини таъкидлаëтган таҳлилчилар¸ унинг хусусан Туркияда хатарли оқибатларга элтувчи баëнотларга чап бера олганини мақтамоқдалар.\nБу хатарлар эса¸ Усмонли турк империяси замонида арманиларнинг ўлдирилишини геноцид деб баҳолаш¸ қолаверса Туркияни исломий давлат сифатида тасвирлаш эҳтимоли эди.\nЖурналистларнинг геноцидга оид саволига жавоб берар экан Обама бу сўзни ишлатишдан атайин сақланди¸ айни пайтда Туркиянинг аксарияти мусулмонлар яшовчи дунëвий¸ демократик давлат эканини урғулай олди.\nТуркия ëшлари АҚШ президенти билан мулоқот давомида¸ ëшларига нисбатан анча етук сиëсий саволларни ўртага ташладилар.\nСешанба куни туркиялик талабалар билан суҳбатлашган АҚШ президенти¸ уларни қотиб қолган қолиплардан чиқиб¸ дунëни¸ бошқа дин ва миллат вакилларини бирлаштирувчи умумий қадриятларга ишонишга даъват қилди.\n- Гарчанд¸ бошқа тилда гапириб¸ бошқа динга имон келтирсангиз ҳам¸ сиз ҳам ўз оилангизга ғамхўрлик қиласиз¸ сиз ҳам келажакда жамиятга фойда келтирадиган касб эгаси бўлишни орзу қиласиз¸ оила қуриб¸ болалик бўлиш¸ болаларингизнинг соғлом ва маърифатли бўлишига умид қиласиз.\nДунëнинг тўрт томонида яшаëтган инсонлар учун муҳим бўлган айни шу орзу ва умидлар улар ўртасидаги тавофутдан кўра каттароқ ва муҳимроқдир¸ деди турк талабалари билан суҳбат давомида Барак Обама.\nҒарб ва Шарқ ўртасидаги кўприк шаҳарда Барак Обама¸ АҚШ президенти сифатида ўз чекига тушган маъсулиятни ҳам кўприкка қиëслади.\n- Ўйлашимча кўпчилик¸ мен каби хорижда яшаб кўрган¸ оиласида мусулмон бор одамнинг АҚШ президентлигига келиши ва дунëнинг бошқа бўлаклари билан кўприк қуриши мумкинлигидан рағбатланган кўринади¸ деди сешанба куни Обама Истанбулдаги учрашувда.\nИстанбулдан тўғри Вашингтонга қайтиши айтилган Оқ уй раҳбари¸ кутилмаган тарзда сафари йўналишини Бағдодга бурди.


АЛВАСТИЛАР ЎЙИНИ (3-қисм) | Бош саҳифа\nАЛВАСТИЛАР ЎЙИНИ (3-қисм) Қўйилган вақти 21.09.2016 | Муаллиф: faqat.uz — Сизни кўргани келдим. Аҳволингиз яхшими, ҳеч ким безовта қилмаяптими, шуни билгани келдим. Ахир, менинг ҳимоямдаги одамсиз.\n— Ғамхўрлигингиз учун раҳмат. Шундоқ ҳам сизга анча юк бўлдим. Менга кўп яхшиликлар қилдингиз. Мана, кўриб турибсиз, аҳволим яхши. Ўйнаб-кулиб юрибман-да.\n— Сиздан бир нарса ҳақида сўрамоқчи эдим, — дея энди чўнтагимга қўл солгандим ҳамки, шеригим менга имо-ишора қилди.\n— Фақат ҳозир эмас, ишим кўп, — дея жеркиб бердим уни.\nЛекин у тихирлик қилавергач, ноилож ўрнимдан қўзғалдим.\n— Нима дейсан шу пайтда?\n— Бир муҳим хабар бор, нохуш хабар…\n— Хўш, чайналмай айтсанг-чи…\n— Жўраев ўлибди.\nБу гап қулоғимга унчалик ўрнашмади. Миям ҳам ҳазм қила олмади.\n— Нима дединг? — сўрадим қошимни чимириб. — Жўраев ўлибди? Нега ўлади? Ким ўлдиради?\n— Билмадим. Ишхонасида жон берибди. Ҳозир текширишаётганмиш жасадини.\n— Унда тезроқ етиб борайлик.\nШарипова билан хайр-маъзурни ҳам насия қилиб, шифохонадан тўғри яна ўша баланд бино томон йўл олдик. Етиб келганимизда атрофга тумонат одам тўпланганди. Тўғри юқори қаватга чиқдик. Жўраевнинг хонасини полиция ходимлари ўраб олганди. Мен жасаднинг олдига яқинлашдим. Оғзидан қон келган, бошини стулга қўйиб ўтирарди.\n— Шу ҳолатда ўлиб қолганга ўхшайди, — деди ёрдамчим. — Бунинг ҳам оғзидан қон келибди.\nШеригимнинг бу гапи мени сергак торттирди. Қўриқчи йигитнинг ўлган ҳолатини эсладим. Бу ўша ҳолатга жуда ўхшарди. Маълумот йиғишга кетган ёрдамчим эса, бироздан кейин қайтиб келди:\n— Экспертиза миясига қон қуйилган, деган хулосага келган. Иссиқда кўп қаҳва ичгани, кейин қон босими юқорилиги учун мазаси қочиб қолган ва миясига қон қуйилган.\n— Бир қараганда, шундай. Аслида эса, бу ерда бир жумбоқ борга ўхшаяпти.\n— Жумбоқ дейсизми?\n— Ҳа, жумбоқ… Нима дейсан, Шариповадан хабар олмаймизми?\n— Нега? Унинг бу жиноятга алоқаси бор, деб ўйлайсизми?\n— Менимча, шундай. Чунки у аввал Жўраевни, кейин эса, синглисини ўлдиришни ният қилган. Ёки…\nМиямдаги иккинчи асосий тахминни айтишга журъат этмадим. Банкдан чиқиб, тўғри Шарипованикига йўл олдим. Уйига етиб боргач, эшикни тақиллатдим. Бироздан кейин сочлари елкасига ёйилган Шарипова чиқиб келди. Бизни кўриб, аввал ажабланди, кейин эса, ичкарига таклиф қилди.\n— Безовта қилганим учун узр, — дедим гапнинг индаллосига ўтиб. — Сизга бир-иккита саволларим бор эди.\n— Ўша куни, яъни, биз тасодифан келган куни нега томоша уюштирдингиз?\n— Томоша? — ҳайрон бўлди аёл. — Тушунмадим, қанақа томоша?..\n— Қанақа бўларди? Сизнинг жонингизга қасд қилингани билан боғлиқ томоша… сизни бўғишгани билан боғлиқ томоша…\nАёлдаги ҳайрат шеригимга ҳам кўчди.\n— Нималар деяпсиз? — деди у кўзларини катта-катта очиб. — Ахир, биз…\nАммо мен бир қўлимни кўтариб, уни жим қилдим. Сўнг аёлга юзландим.\n— Хўш, саволимга жавоб кутяпман.\n— Жуда аҳмоқона савол бердингиз. Ахир, ўша куни мени ўлдиришга уринишганини ўз кўзингиз билан кўрдингиз-ку.\n— Кўрганим йўқ, сиздан эшитдим…\n— Лекин унинг деразадан сакраб қочганини кўрдингиз. Ахир, мен ўзидан ўзи бақирадиган аҳмоқ эмасман-ку.\n— Нима, мен ҳамма гапингизга ишонаверадиган аҳмоққа ўхшайманми? — ростакамига қизишиб кетдим. — Биринчидан, уйга ҳеч қанақа босқинчи кирмаган. Чунки мен эшикни бузиб кирдим. Нима, босқинчида калит бормидики, эшикка шикаст етказмасдан, уни очиб кирса.\nАёл менга ялт этиб қаради.\n— Ахир, — деди тутилиб. — Унинг деразадан сакраб тушганини…\n— Бу томошага келсак, — Шарипованинг гапини кескин бўлдим. — Сиз айтган эркак деразадан сакраб тушмаган. Чунки ўша куни деразадан пастга қараганимда, ҳеч қандай оёқ изи йўқ эди. Ваҳоланки, ер тупроқ, цемент эмас. Сиз айтган эркак эса, дарахт ортига яшириниб, ишорангизни кутиб турган. Сиз ишора қилишингиз билан у чопишни бошлаган.\n— Мен ҳеч қанақа ишора қилганим йўқ, ахир, кириб келганингизда бир аҳволда…\nАёл бу сафар ҳам гапини тугатишга улгурмади. Мен эса чўнтагимдан битта расм чиқардим-да, олдига олиб бордим.\n— Манави расмдаги идиш синиқларини кўрдингизми?\n— Ҳа, — деди у бироз қизариб. — Кимдир ташлагандир-да…\n— Кимдир эмас, сиз ташлагансиз. Анави ёллаган одамингизга белги бериш учун…\n— Бўлмаган гап… сиз туҳмат қиляпсиз…\n— Шунақами, — юзим ғазабдан буришиб кетди, кейин шеригимга қарадим. — Манави алвастини бўғиб ўлдиринг.\nМени шу пайтгача умуман бу аҳволда кўрмаган, қолаверса, бунақа ваҳимали гап эшитмаган шеригим довдираб қолди.\n— Бу нима деганингиз? Ахир, мен уни қанақа қилиб?..\n— Бу — буйруқ. Сиз уни бажаришга масъулсиз. Уни бўғиб ўлдиринг, тезроқ…\nШеригим ноилож қолди. Чунки агар шартимга кўнмаса, мен уни бошлиғига итоат этмаганликда айблаб, ишдан бўшатишим ҳам мумкин эди. У жонҳолатда аёлни бўға бошлади.\n— Йўқ, йўқ, — хириллаганча типирчилай бошлади Шарипова.\nУнинг юзи оқариб, кўзи олая бошлагандагина шеригимга тўхтатишини айтдим. У аёлни қўйиб юборди, Шарипова эса ерга ётиб қолди.\n— Бўғиш мана бунақа бўлади, — дея аёлга янада яқинроқ келдим. — Шеригимга эътибор беринг, одам бировни бўғаётганда ана шундай терлайди, ваҳимага тушади, териси тортишиб қолади. Сизни бўғган одамда эса, мен бунақа тердан асар ҳам кўрганим йўқ.\nГапимнинг исботи тариқасида расмни яқинроққа олиб келиб кўрсатдим.\n— Қаранг, бу заррача терламаган ҳам. Балки энди бўйнингизга оларсиз ёки анави қўриқчи йигитнинг ўлимини ҳам сизга ағдариб, узоқ йилга ҳукм қилишларини сўрайми?\n— Қанақа қўриқчи йигит? Нима ҳақда гапиряпсиз? — тамомила каловланиб қолди аёл.\n— Мен олдингизга келганимда ўлиб ётган йигитни айтяпман.\n— У менинг ҳаётимга тажовуз қилган…\n— Йиғиштиринг бу эртагингизни, Шарипова, наҳотки мени алдаб бўлмаслигини ҳали ҳам тушунмадингиз? Ё ростини айтасиз ёки…\n— Хўш, ишимиз тугади ҳисоб. Мана, Шарипова бор айбни ўз бўйнига олди. Энди дам олсак ҳам бўлар-а, — деди ёрдамчим ташқарига чиққанимиздан сўнг.\n— Менга ҳам шундай туюляпти. Фақат бир нарса ўйлантиряпти мени…\n— Яна нима?\n— Ҳақиқий қотилнинг кимлиги. Жўраев билан қўриқчи йигитнинг қотили…\n— Тушунмадим, бу иккаласининг нима алоқаси бор? Тамомила бошқа одамлар-ку.\n— Лекин иккаласининг ҳам ўлим ҳолати бир хил. Экспертиза миясига қон қуйилганини таъкидлаяпти. Бу сизни ажаблантирмаяптими?\n— Лекин бу йигитни пичоқлашган…\n— Ким? Шу аёлми? Шариповами? Наҳотки шу аёлнинг мана бундай барзанги эркакка кучи етади, деб ўйласангиз… Устига-устак, қўриқчи йигит доим ҳушёр турарди.\n— Унда қандай пичоқлаган? — ҳайрати ошди шеригимнинг.\n— Юринг, ҳозир шуни аниқлашга ҳаракат қилиб кўрамиз.\n— Қаерга борамиз?\n— Камолованинг олдига…\nБироз вақтдан кейин яна бизни шу ишнинг домига тортган аёл қаршисида турардик.\n— Эрингиз ўлди, — дедим мен дабдурустдан.\nАммо аёл пинагини ҳам бузмади. Фақат:\n— Қандай қилиб, уни жазолашга кимнинг қўли етибди? — деб сўради.\n— Миясига қон қуйилганмиш… иссиқда кўп қаҳва ичгани учун қон босими ҳам…\n— Унга буям кам, — яна ўшандай хотиржамлик билан гапирди Камолова. — Яна нима гаплар?\nШавкат Мирзиёевнинг навбатдаги буйруғи 451 views | posted on 10.12.2016 Жамила Ғофурова режиссёрлар билан ҳар хил “муносабат”ларига изоҳ берди (видео) 270 views | posted on 10.12.2016 Селфидан беҳаёликкача: Зарина Низомиддинова нега бундай суратга тушди? (фото) 250 views | posted on 26.10.2016 Зарина Низомиддинова ─ очиқ -сочиқ кийимдаги “Паризод” 173 views | posted on 28.08.2016 2017 йил — “Ислом Каримов йили” (фото) 151 views | posted on 03.12.2016 АҚШ ҲУКУМАТИ ЎЗБЕКИСТОННИНГ ЯНГИ ПРЕЗИДЕНТИДАН НИМА КУТАЁТГАНИНИ АЙТДИ! 125 views | posted on 06.12.2016 Эркин Комилов нега куёви Валижон Шамсиевни танқид қилди? 125 views | posted on 28.08.2016 Ислом Каримов ҳақида ҳайдовчиси айтган ҳақиқат 124 views | posted on 08.09.2016 Арзон уйларнинг нархи маълум бўлди 112 views | posted on 06.12.2016 Президент сайловларида Ислом Каримовга овоз беришди (фото) 72 views | posted on 05.12.2016 Тошкентдаги чегирманинг аҳволи: бир жуфт пайпоқ 120 000 сўм?! 67 views | posted on 10.12.2016 Шаҳзода Матчонованинг эри ўзидан 5 ёш кичкина, исми ҳам бошқа экан, энг қизиғи эса… 60 views | posted on 27.11.2016 Ўзбекистон халқ шоири Иқбол Мирзонинг юртбошимиз ёдига аталган шеъри 59 views | posted on 06.09.2016 Самарқандда даҳшатли авария (видео) 58 views | posted on 06.12.2016 Шавкат Мирзиёевнинг биринчи нутқи: у нимани исташини айтди! 54 views | posted on 05.12.2016 Шавкат Мирзиёев билан Ўзбекистонни нима кутмоқда? 51 views | posted on 06.12.2016 Тавсия қиламиз!


Чегарадаги можарода сўхликлардан 187 киши жароҳатланган, 15 киши Фарғонага олиб келинган - Zamin.uz\n20:34 / 01.06.2020\n31 май куни Фарғона вилоятининг Сўх туманидаги Чашма қишлоғи ва Қирғизистоннинг Боткен вилояти Қадамжой туманидаги қишлоқ аҳолиси ўртасида юзага келган можаро вақтида сўхликлардан 187 нафар киши турли даражада тан жароҳати олган. Бу ҳақда Сўх тумани ҳокимлиги матбуот хизмати хабар берган.\nМаълум қилинишича, 1 июнь куни санавиация хизмати орқали беморларнинг 15 нафари вилоят марказига олиб келинган.\n«Юзага келган жанжал натижасида туман марказий шифохонасида 187 нафар яраланган бемор даволанмоқда. Бугун санавиация хизмати орқали беморларнинг 15 нафари вилоят марказига юборилди», дейилади туман ҳокимлиги ахборотида.\nБугун бош вазир Абдулла Арипов Сўхга ташрифини касалхонага бориш билан бошлаган, беморлар ва жароҳатланганлар ҳолидан хабар олган. Оғир аҳволдаги яралаганларни вилоят марказий шифохоналарига етказиш учун санавиация хизмати сафарбар этилган.\nМаълум бўлишича, можарога «Чашма» булоғининг ариқларини биргаликда тозалаш пайтида юзага келган баҳслашув сабаб бўлган.\nЎзбекистон Ташқи ишлар вазирлиги чегарадаги можаро оқибатида икки томондан ҳам жабрланганлар борлигини маълум қилган, Қирғизистон Соғлиқни сақлаш вазирлиги эса можародан сўнг 25 киши Айдеркен шаҳридаги касалхонага ётқизилгани ҳақида хабар берганди. “Замин” янгиликларини “Youtube”да кузатиб боринг\nЎзбекистонда коронавирусдан зарарланиш ҳолатлари сони 3100дан ошди\nКоронавирус юқтирган беморларнинг янги сони маълум қилинди\nСирдарёдаги сув тошқини: 70 минг киши эвакуация қилинган, 56 киши жароҳатланган


Наманганда Шимолий Фарғона канали устига қурилган кўприк қулаб тушди\nТўрт йил аввал Хоразм вилояти маркази Урганчда кўприк қулаб тушгани оқибатида 16 одам сувга чўкиб кетганди.\nНаманган шаҳар Давлатобод туманидаги Шимолий Фарғона канали устига қурилган янги кўприк ҳали битмасидан сувга қулаган.\n8 январ куни 37 метрлик кўприк қурилиш ишлари охирига етмасдан, ўртасидан бўлиниб кетган\nКўприк Ўн бир Аҳмад зиёратгоҳини ободонлаштириш жараёнида маҳаллий тадбиркорларнинг ҳомийлик ёрдами эвазига қурилаётган бўлган.\nМаҳаллий расмийларига кўра, кўприк учун давлат бюджетидан маблағ сарфланмаган.\nНаманган вилоят ҳокимлиги берган маълумотга кўра, кўприкни тадбиркор Маъруфхон Ҳожихонов яқинда 90 ёшида қазо қилган отасининг васиятини рўёбга чиқариш учун қурган.\nКўприк қулаши оқибатида инсоний талафот бўлмаган.\nТўрт йил аввал Хоразм вилояти маркази Урганчда концерт пайти кўл ёқасида қурилган кўприк панжараси қулаб тушган.\nОқибатда 16 инсон чўкиб кетган эди.


БААнинг Ўзбекистон қишлоқ хўжалигига инвестицияси ошади — БААлик инвестор президентга – Газета.uz\n18 феврал 2021, 15:30 Жамият\nПрезидент Шавкат Мирзиёев Наманганга ташрифи давомида Янгиқўрғон туманида жойлашган БААнинг «Sura General investment» корхонаси раҳбари Абдулбария Айман билан ҳам суҳбатлашди. Бу ҳақда «Газета.uz» мухбири хабар бермоқда.\nДавлат раҳбари мулоқот давомида тадбиркорга ўз миннатдорчилигини билдирди. «БАА билан дўстлик кўпригимизга жуда катта ҳисса қўшганингиздан миннатдорман», — деди президент.\nДавлат раҳбари Абу Даби Амирлиги валиаҳди Шайх Муҳаммад бин Зоид Ол Наҳаён ҳамда БАА бош вазирининг ўринбосари, президент ишлари бўйича вазир Шайх Мансур бин Зоид Ол Наҳаён билан суҳбатларда улар Ўзбекистон мева-сабзавотларига ҳавас билан қарашини билдирганини қайд этди.\nФото: корхона раҳбари Абдулбария Айман\nШавкат Мирзиёев инвестордан «Янгиқўрғонга келиб, бу баҳаво жойларда ишлаш, Ўзбекистондаги шароитлар маъқул бўлаяптими», — деб сўради.\nИнвестор вазирлардан тортиб, ҳокимларгача қўллаб-қувватлаётганини айтиб, ўзини миннатдорчилигини билдирди. Келгусида нафақат қишлоқ хўжалиги балки бошқа соҳаларда ҳам фаолият юритишни ният қилганини, бунинг учун шарт-шароитларни ўрганаётганини айтди. Қолаверса, БААдан яна кўпчилик инвесторлар қизиқиш билдираётганини маълум қилди.\n«Бу ердаги ўз тажрибамдан келиб чиққан ҳолда, биз БААдаги бошқа тадбиркорларга ҳам буни тарғиб қилаяпмиз. Май ойида инвесторларнинг катта гуруҳини олиб келишни режалаштираяпман, улар пандемияни сал юмшашини кутаяпти. Йил охиригача амирликларнинг Ўзбекистондаги қишлоқ хўжалигига инвестицияси ҳажми жуда катта бўлади», — деди инвестор.\nЎз навбатида президент буни назоратга олишини айтиб, қишлоқ хўжалиги вазири Жамшид Ходжаевга у билан мулоқот қилиши лозимлигини таъкидлади. Ходжаев инвестор қўшимча 300 гектар майдонда, кейинчалик эса яна минг гектарда боғ ташкил қилиш ниятида эканини қайд этди.\nБундан ташқари, қайта ишлаш, музлатиш, қадоқлаб, БААга жўнатиш режа қилинганини айтди. Қолаверса, лаборатория очиб, амирлик талаблари бўйича сертификатлаш тизимини ҳам йўлга қўйишини маълум қилган.


Тўйлардаги дабдабабозлик: камайиш ўрнига кўпаймоқдами? - Халқ сўзи\nТўйлардаги дабдабабозлик: камайиш ўрнига кўпаймоқдами?\n14:45 04 Февраль 2020 Жамият\nОта-боболаримиз ҳаётларидаги қувончларини ва бошларига тушган оғир мусибатларни оқилона тарзда қавму қариндошлар, қўни-қўшнилар билан биргаликда баҳам кўриб келишгани яқин тарихимиздан маълум. Аммо ўтган асрнинг 70-80-йилларидан бошлаб, Тўйлар, оилавий тантаналар, маърака ва маросимлар сийқалашиб, обрў олиш мусобақасига айланиб кетди. Маънавият-маърифат ишларининг тарғиботи билан шуғулланган туман маданият уйлари ходимларининг ўта бепарволиги, ўз вазифаларига эътиборсизлик билан қарашлари оқибатида халқни, айниқса, ёшларимизни маънавий-маданий жиҳатдан юксалтириш ишлари ўз ҳолига ташлаб қўйилди.\nТуман раҳбарларининг халқ манфаатидан кўра ўз манфаатларини устун қўйиши оқибатида маданият уйлари, кинотеатрлар ўзаро келишувлар орқали арзон гаровга сотиб юборилди. Уларга эгалик қила бошлаган тадбиркорлар эса мазкур биноларда ёшларимизнинг миллий онгини ўстиришга қаратилган муассасалар ташкил этмай, зудлик билан қайта таъмирлаб, катта фойда келтирадиган тўйхоналарга айлантирди. Буларнинг барчасини эса маҳаллий раҳбарлар панжа ортидан кузатиб туришди.\nМустақилликдан сўнг то бугунги кунгача тўйларни (суннат, ўғил уйлантириш, қиз узатиш, юбилейларни нишонлаш), яқинларимизни оламдан ўтганлари учун ҳамдардлик билдириш, марҳумларимизни хотирлаш бўйича ўтказиладиган маросимларимизни оқилона ва камтарона ўтказишни ташкил этиш борасида Президент фармойиши, қарорлари қабул қилинди. Аммо кутилган натижага асло эришолмай келяпмиз.\nШу маънода Ўзбекистон Республикаси Олий Мажлиси Қонунчилик палатаси кенгаши ва Сенат кенгашининг “Тўйлар, оилавий тантаналар, маърака ва маросимлар ўтказилишини тартибга солиш тизимини янада такомиллаштириш тўғрисида”ги қўшма қарорини кўтаринкилик билан кутиб олдик. Унда тўйлар, оилавий тантаналар, маърака ва маросимлар ўтказишда шуҳратпарастлик, ўзини кўз-кўз қилиш, бошқаларнинг ижтимоий аҳволини инобатга олмаслик, исрофгарчилик, халқимизнинг урф-одат ва анъаналарини менсимаслик каби иллатларга қарши зарур чора-тадбирлар белгиланган.\nШунга қарамай, тан олишимиз керак, олиб борилаётган ишларда самарадорликка эришиб бўлмаяпти. Маросимларни обрўлироқ жойда ўтказишга, уларда оилавий бойлик ва ютуқларни кўз-кўз қилишга, моддий мавқеи билан мақтанишга интилиш кучайгандан-кучаймоқда.\nЯқинда Тошкентнинг катта тўйхоналаридан бирида бўлдик. Столлар европача дизайн асосида безатилган. Дастурхон турли-туман озиқ-овқатлар билан тўлдирилган. Аммо уларнинг аксариятини европача таомлар ва ширинликлар ташкил этади. Бу қандай дабдабабозлик, дея ўзимизга ўзимиз савол бердик. Хорижнинг фалон сўмлик қимматбаҳо ширинликлари ўрнига миллий қандолатчилик маҳсулотлари, хорижда етиштирилган мевалар ўрнига ўзимизда етиштирилган сархил мевалар дастурхонимизни безаса, яхши эмасми? Чунки улар ҳам мазали, ҳам арзон.\nТўй дастурхонида қандай таомлар ва ичимликлар бўлишини, истеъмол қиладиган таомларимиз бир-бирига мувофиқ келиши борасида мутахассис диетологларимиз томонидан ягона стандарт ишлаб чиқилса, мақсадга мувофиқ бўларди. Чунки овқатланиш кечки вақтга тўғри келади, уларни ҳазм қилиш маълум бир қийинчиликлар туғдиради.\nЎтган йилнинг 3 декабрида Бойсун туманида бўлиб ўтган никоҳ тўйида спиртли ичимликларни кўпроқ истеъмол қилган йигитларнинг пичоқлашиш даражасига етиб бориши икки ёшнинг бахтли ҳаёт бошлашларини безаш ўрнига катта доғ бўлиб қоладиган ҳодиса сифатида одамларнинг табини хира қилди. Ахир қачон ўзликка қайтамиз, юксак маънавий фазилатлар умримиз безагига айланади.\nБиз жаҳон эътироф этиб келаётган улуғ ва донишманд Хоразмий, Фарғоний, Бухорий, Термизий, Беруний, Ибн Сино, Жалолиддин Мангуберди, Амир Темур, Мирзо Улуғбек, Алишер Навоий каби инсонларнинг аждодларимиз! Буни бизга англатиш учун мустақиллигимиз кенг имкониятлар эшикларини очиб берди. Бизнингча, Ўзбекистонни жаҳон афкор оммаси иқтидорли боксчилар, ёш шахматчилар, ёш математиклар, тадбиркор ва ишбилармонлар юрти деб эътироф этиб турган вақтда бундай дабдабабозлик, исрофгарчилик, манманликка берилиш халқимизнинг обрў-эътибори умуман ярашмайди. Бу бизга шуҳрат келтирмайди. Буюк сўз санъаткори Абдураҳмон Жомий таъкидлаганидек:\nРост юрсанг, эл ичра сарвар бўларсан,\nҚимматда тенги йўқ гавҳар бўларсан.\nҲар биримизни тўйларни дабдабали қилиб ўтказганимиз эмас, балки Ватанимиз олдидаги фарзандлик бурчимизни бажариб, юрт тараққиёти йўлидаги меҳнатимиз эл ичра сарвар қилади. Шуни унутмасак бўлгани.\nАкбар ҒАНИЕВ, Ўзбекистон Республикаси Қуролли Кучлари академияси профессори.


Сеулда собиқ президентни қўллаб-қувватловчи марш ўтказилди\n00:54 / 27.08.2017\nСеулда Жанубий Кореянинг собиқ президенти, коррупцияда айбланиб ўз лавозимидан четлатилган Пак Кин Хени қўллаб-қувватловчи марш ўтказилди. Ушбу маршда унинг минглаб тарафдорлари иштирок этдилар, деб хабар бермоқда Associated Press ахборот агентлиги.\nОАВ маълумотларига кўра, намойишчилар ўзлари билан Пак Кин Хени озод қилиш талаб қилинган плакатлар ва мамлакат байроқларини олиб ўтганлар. Улар шунингдек май ойида президент этиб сайланган Мун Чже Инни истеъфога жўнатишни талаб қилишган.\nБаъзи маълумотларга кўра, акцияда 8 мингга яқин одам иштирок этган.\nПак Кин Хе коррупцияда айбланиб, жорий йилнинг март ойида ҳибсга олинганди. Тергов ишлари ҳанузгача давом этмоқда. Ушбу иш бўйича ҳукм октябрда чиқарилади.\nнамойиш Жанубий Корея Сеул собиқ президент


«The New York Times»: “Ўзбекистон ўз эшикларини очмоқда”\nПрезидент Шавкат Мирзиёев ташаббуси билан ва унинг раҳбарлигида Ўзбекистоннинг барча соҳаларида амалга оширилган туб ўзгаришлар жаҳон ҳамжамиятида катта қизиқиш уйғотмоқда. Хорижий ОАВ ва интернет-нашрларда эълон қилинган кўплаб мақолалар шундан далолат беряпти.\nАҚШнинг "The New York Times" нашри 2017 йил 27 ноябрь куни “Ўзбекистон ўз эшикларини очмоқда” сарлавҳали мақола эълон қилди. Унда Ўзбекистон Президенти Шавкат Мирзиёев иқтисодиётни ислоҳ этишни бошлагани таъкидланган.\nЖаҳон банки 2017 йилда Ўзбекистон бизнес юритиш шароитларни сезиларли даражада енгиллаштирган ўнта давлат қаторига киргани ҳақида хабар бериб, корхоналарни рўйхатдан ўтказиш, қурилишга рухсат олиш, миноритар инвесторларни ҳимоя қилиш, солиққа тортиш ва электр таъминоти тизимига улаш соҳаларида амалга оширилган ислоҳотларни қайд этди.\nЖаҳон банкининг бизнес юритиш шароитларининг қулайлигига баҳо берадиган Doing Business рейтингида Ўзбекистон 190 мамлакат ичида 74-ўринни эгаллаб, Хитой ва Украинани ортда қолдирди, деб хабар қилади Ўзбекистон Республикаси Президентининг расмий веб-сайти.\nДругие материалы в этой категории: « Шаржадаги Қосимия университети мусобақа эълон қилди Ўзбекистонлик архитекторлар лойиҳаси асосида Чеченистонда масжид қурилмоқда »


Бугун Сурхондарёда яна 10 дан ортиқ аёллар доимий иш билан таъминланди\n18:03:55 12 July 2020\nСердаромад ва ижтимоий аҳамиятли тармоқ истиқболлари белгиланди\nЯнги фармон, янги кўкрак нишони\nОсиё Тараққиёт Банки Ўзбекистонга 500 миллион АҚШ доллари миқдори�\nРеспублика “Қоракўлчилик” уюшмасига янги раҳбар тайинланди\nРеспубликамизда ипакчиликка бўлган эътибор кун сайин ортиб бораётганлиги ёшларда бу соҳада ишлаш, ипак матолари ва гиламларини тўқишга бўлган иштиёқнинг ортиб бораётганидан ҳам сезса бўлади. Ҳозирги кунда “Ўзбекипаксаноат” уюшмаси тизим корхоналари қошида ҳар бирида ипак гиламлари тўқиш бўйича 50 тадан ортиқ дастгоҳлар ўрнатилиши режалаштирилган.\n“Ўзбекипаксаноат” уюшмаси томонидан бу дастгоҳларда ишлай оладиган ходимларни ҳам тарбиялашга катта этибор қаратилмоқда. Шу боисдан уюшма бошқарув раиси таклифига биноан соҳага бир қанча хорижлик маслаҳатчилар таклиф этилган.\nҲозирги кунда “Ўзбекипаксаноат” уюшмасида бошқарув раисининг 8 нафар хорижий маслаҳатчилари фаолият кўрсатаётган бўлиб, улар соҳадаги тегишли вазифалар бўйича хизмат қилмоқда.\nМаслаҳатчилардан бири эронлик Фаррух Менҳал билан ҳамкорликда Марғилон шаҳрида ипак гиламлари тўқиш бўйича Сурхондарёлик 10 нафардан ортиқ аёлларга махсус ўқув курси ташкил этилади. Ушбу курсда аёллар ипак гилам тўқиш бўйича эронлик мутахассисдан сабоқ олди.\nБугун ушбу ўқув курси ниҳоясида сурхондарёлик битирувчилар махсус сертификат ва қимматбаҳо совғалар билан тақдирланди. Эндиликда аёлларимиз тайёр мутахассис сифатида уқув курси давомида ўрганганларини Термиз шаҳрида ёшларга ўргатадилар.\n“Ўзбекипаксаноат” уюшмаси томонидан амалга оширилаётган ушбу сайи ҳаракатлар Республикамиздаги барча ипакчиликка ихтисослаштирилган корхоналарни керакли кадрлар билан таъминлашга қаратилган.\nБиз билан суҳбатда Фаррух Менҳал сурхондарёлик аёлларни ипак гилам тўқишга бўлган иштиёқи юқори эканлигини ва ушбу касбга бўлган қизиқишлари уларни жаҳон андозаларига мос ипак гиламларини тўқий олишларига замин бўлишини таъкидлаб ўтди.\nҚорақалпоғистонда оммавий қабуллар: муаммолар қандай ҳал этилмоқда?\nОсиё Тараққиёт Банки Ўзбекистонга 500 миллион АҚШ доллари миқдорида кредит ажратади


Михаил Саакашвилининг қаерда эканлиги маълум бўлди - EFFECT.UZ\n. 16:40 | 01.10.2021\nБатумида эканлиги айтилган Грузиянинг собиқ президенти Михаил Саакашвили тўрт кундан бери, Украинанинг Трускавец шаҳрини тарк этмаган. Бу ҳақда “Имеди” хабар бермоқда.\n“Саакашвили 24 сентябрь куни Амстердамдан Украинага борди, шундан сўнг у Украинани тарк этмади. Бизнинг маълумотларга кўра у Украинанинг Трускавец шаҳрини тарк этмаган”, – деб хабар бермоқда телеканал.\nЭслатиб ўтамиз, Грузиянинг учинчи президенти Михаил Саакашвилига бир қатор айбловлар қўйилган. Михаил Грузиянинг иккинчи президентлик муддати тугагандан кўп ўтмай ва 2013 йилги президентлик сайловларидан сўнг, унинг ҳукуматининг собиқ амалдорларига турли айбловлар қўйилиб, уларни ҳибсга олиш бошланганидан кўп ўтмай тарк этди.\nБир неча ой ўтгач, 2014 йил март ойида прокуратура уни бир қанча жиноий ишлар, шу жумладан 2005 йилда Бош вазир Зураб Жваниянинг ўлими ҳолатлари гувоҳи сифатида чақирилганини эълон қилди.\nСобиқ президент сўроққа келишдан бош тортди, лекин ўша йилнинг июль ойида прокуратура Саакашвили ва унинг ҳукуматида юқори лавозимларни эгаллаб турган бошқа бир қанча шахсларга айблов эълон қилинганини маълум қилди.\nУлар 2007 йил 7 -ноябрдаги норозилик акциясини тарқатиш, шунингдек, махсус кучларнинг “Имеди” телеканали офисларига бостириб кириши ва уни эфирдан узиб қўйиши муносабати билан мансаб ваколатларини суиистеъмол қилишда айбланган.


Daily Мail: Клопп унга трансфер сиёсатида мустақиллик берилса, «Ливерпуль»да ишлашга рози\n"Боруcсия Д" клубининг собиқ бош мураббийи Юрген Клопп Англиянинг "Ливерпуль" жамоаси бошқарувини ўз қўлига олишга қарши эмас. Бу ҳақда Daily Mail нашри хабар тарқатди.\nГерманиялик мутахассисга яқин бўлган манбаларнинг маълумотига кўра, Клопп таътилини якунлаб, мураббийлик фаолиятига қайтишга розилигини билдирган.\nБироқ, бунинг учун "Ливерпуль" раҳбарияти мутахассиснинг бир қатор шартларини бажариши лозим. Клопп жамоанинг трансфер ишларини тўлиқлигича ўз қўлига олишни истаяпти. Бундан ташқари, клуб раҳбари уни тўлиқ қўллаб-қувватлашини талаб қилмоқда.\nНашрда қайд этилишича, "мерсисайдликлар"нинг амалдаги бош мураббийи Брендан Рожерс трансферлар бўйича ўзи истаганидек ҳаракат қила олмайди. Раҳбарият унинг розилигисиз Балотеллини трансфер қилган, у истаган ҳимоячи Эшли Уильямсни эса олиб бермаган.\nБундан олдинроқ, Клоппнинг Англияда ишлаши мумкинлиги ҳақида хабарлар тарқалганди.


Мактабларда математика дарслари қисқариши мумкин 24-10-2021, 13:08 | Zamin.uz\n21:21 / 01.12.2018\nМактабларда математика дарслари қисқариши мумкин\n30 ноябрь куни “Telegram” ва “Facebook”даги каналларда тарқалган хабарларга кўра, 2019-2020 ўқув йили учун таянч ўқув режасига мувофиқ айрим фанлар, жумладан, математика учун ажратилган соатлар салкам 20 фоиз қисқариши мумкин. Бу ҳақда математика мураббийи, халқ таълими аълочиси Исроил Тиллабоев фикр юритади.\nБу йил мактаб таълимини ривожлантириш доирасида ўқувчиларга таълим беришнинг анъанавий тизимидан янги тизимига ўтишга қарор қилинди. Бу йўналишни белгилаб берган йўл харитаси президентнинг 2018 йил 5 сентябрдаги “Халқ таълими тизимига бошқарувнинг янги тамойилларини жорий этиш чора-тадбирлари тўғрисида”ги қарори бўлди. Бу қарор билан тасдиқланган 2018-2021 йилларда халқ таълими тизимини янада такомиллаштириш бўйича чора-тадбирлар дастурининг 11-бандида янги таълим стандартлари ва ўқув дастурлари, жумладан STEAM (табиий фанлар, технология, муҳандислик, санъат ва математика) услубини жорий этиш, 13-бандида ўқувчилар билими даражасини баҳолаш бўйича халқаро дастур ва тадқиқотлар: PISA — 15-16 ёшли ўқувчиларнинг математик саводхонлиги, ўқиш ва табиатшунослик бўйича саводхонлиги, TIMCC — 4 ва 8-синф ўқувчиларининг математик ва табиий фанлардан саводхонлигини баҳолашда иштирок этиш кўзда тутилган.\nБу дастурлар ёрдамида дунё давлатларига бериладиган баҳо жаҳонда ўша давлатнинг қанчалар ривожланганини кўрсатувчи мезонлардан бири бўлиб қолмоқда. PISA бўйича баҳонинг 50 баллга ошиши ҳар йиллик ЯММнинг 1 фоиз ўсишини таъминлайди (Манба: ИҲРТ-2010 ҳисоботи www.oecd. org). Ҳар 3 йилда ўтказилувчи PISA халқаро дастурида Ўзбекистон навбатдаги 3 йилликда – 2021 йилда 3 та йўналиш бўйича (ўқиш саводхонлиги, математик саводхонлик, табиий-илмий саводхонлик) иштирок этиши белгиланди.\nДемак, энди биз ҳам дунё давлатлари ўқувчилари аллақачон ўзлаштирган таълим стандартларига ўтамиз ва ўқувчиларимиз халқаро баҳолаш стандарти бўйича баҳоланиб, уларни бошқа давлатлардаги тенгқурлари билан бир мезон асосида таққослаш имконияти туғилади. Сингапур, Финляндия, Канада таълим тизимлари қанчалар фарқ қилишини ўз ўқувчиларимиз баҳолари орқали кўрамиз, аслини олганда, беллашамиз.\nТўғриси, ўқувчиларимиз тугул ўқитувчиларимиз учун ҳам янгилик бўлган бу таълим дастурларини жорий қилиш мушкул. Бу ушбу фанлар ўқитувчилари зиммасида катта вазифа, масъулият, шу жумладан, STEAM ўқув услубида ҳам, PISA ва TIMCC каби ўқувчиларнинг баҳолаш дастурларида ҳам иштирок этувчи математика фанини ўқитиш асосий эътиборга чиқиши барчага сир эмас. Демак, ҳали ушбу дастур стандартларидан бехабар ҳолда ўқувчиларимизни бу дастурга тайёрлаш ва муносиб балл олиш учун математика ва табиий фан ўқитувчилари ихтиёрида 3 йил вақт бор. Дастур натижалари бутун давлат учун аҳамиятли экани Халқ таълими вазирлиги ҳамда таълим сифатини назорат этувчи орган – Таълим инспекциясидан катта масъулият билан ёндашувни тақозо этади. Бу икки ташкилот ушбу фанлар юқори савияда ўқитилишини таъминлаш учун етарли шарт-шароитларни яратиши лозим.\nМаълумки, Ўзбекистон президентининг 14 августдаги “Ёшларни маънавий-ахлоқий ва жисмоний баркамол этиб тарбиялаш, уларга таълим-тарбия бериш тизимини сифат жиҳатидан янги босқичга кўтариш чора-тадбирлари тўғрисида”ги қарорида Халқ таълими вазирлиги 2019 йил 1 августга қадар Молия вазирлиги, Вазирлар Маҳкамаси ҳузуридаги Таълим сифатини назорат қилиш давлат инспекцияси билан биргаликда умумий ўрта таълимнинг амалдаги таянч ўқув режасини қайта кўриб чиқиб, 2019-2020 ўқув йилидан бошлаб 10 фоиз қисқартириш юзасидан таклиф киритиш вазифаси берилган.\nТаълим тизимимизда жаҳон тажрибасидан келиб чиққан ҳолда ўқувчиларнинг ҳафталик юкламасини енгиллатиш вазифаси қўйилди.\nМана шу вазифа Халқ таълими вазирлиги ва Таълим инспекцияси раҳбариятига катта масъулият юклайди. Энди ушбу икки тузилма қайси фанларни қанча соатга қисқартириб, улардан ортган ўқитувчиларни қайси фан бўйича қайта тайёрлшни белгилашда чуқур мушоҳада билан бир тўхтамга келишига тўғри келади.\nҲаш-паш дегунча юқорида айтганим PISA дастури синовлари ҳам етиб келишини, бу дастур Ўзбекистон учун янгилиги, бу ҳақда тасаввурни ва билимни шакллантириш вазифаси долзарблигини ва дастурда математика фани асосий фан эканлигини ҳисобга оладиган бўлсак, Таълим инспекцияси ва Халқ таълими вазирлиги ушбу қисқартириш ишларида бу омилларни алоҳида эътиборга олишини кутган эдим.\nЛекин шу кунларда “Telegram”да қуйидаги ҳужжат айланиб юргани кўнглимни хавотирга солди:\nМуҳокамадаги бу ҳужжатдан кўриниб турибдики, масъуллар юқорида айтилган математика фанини ўқитишни кучайтириш ўрнига, аксинча, қийин ҳолатга тушириш арафасида. Инспекция ва вазирлик умумий фанлар бўйича энг катта қисқартиришни математика фани зиммасига юклаш билан осонгина қутулиш ниятида менимча: нақд 18 фоиз! Ваҳоланки, президент қарорида бу кўрсаткич 10 фоиз қилиб белгиланган эди. Бу ҳужжат тўғри ёки нотўғрилигини вазирлик масъулларидан билишнинг иложи бўлмади. Лекин мабодо ҳужжатни тузишга масъуллардан бу ҳақда сўрайдиган бўлсак, уларнинг жавоби тайёрлигини биламан. Улар тахминан бундай жавоб беришлари мумкин: математикани бошланғич синфларга тегмадик-да, уларнинг ҳисобини ҳам юқори синфдан чиқардик, умумий ҳисобда математика 11 фоиз қисқармоқда…\nКелинг, бир дақиқа шошмай, чуқурроқ таҳлил қилайлик. Шу ҳужжат устида ишлаётган масъуллар бир нечта саволимга жавоб беришларини илтимос қиламан.\nБиринчидан, қарорда айнан математика фанини қисқартириш ҳақида бирон банд борми? Умумий ҳисобда 10 фоиз дейилган-ку, нега энди бу 10 фоиз қисқартириш бошқа баъзи фанлар (жадвалда бундай фанларни кўплаб санадим, номма-ном айтишим шарт эмас) қисқартирилмаган ҳолда юқори синф математикаси ва математик устозларнинг 18 фоизини қисқартириш билан қопланаяпти? Жадвалда қисқартирилмай қолган фанлар ҳам юқори синфларда ўтилади-ку? Нима учун ҳамма фанга бир хил қаралмаяпти-да, сал дарс соати кўп кўринган фандан катта-катта кесиб қўяқолинмоқда? Қани тенглик?\nИккинчидан, президент қарорида кўрсатилганидек 10 фоиз эмас, нақд 18 фоиз! Ўртоқлар, қарорни қайта ўқиб кўринг! Буни математика фани зиммасига юклашга қандай асосларингиз бор? Математика фани билимлари асосан 5-синфдан бошлаб фундаментал қурилади. Сизлар эса айнан энг зарур даврда ўқувчиларга бу фанни қисқартириб ўтишга мажбур этмоқчисизлар. Aхир математика ўқувчининг ақлий салоҳиятини бошқа фанлар учун ҳам очиб беришга хизмат қилувчи ноёб фан-ку?\nУчинчидан, математика (юқори синф деявермайлик, тан олайлик, математика мутахассислари бошланғич синфга ўтмайди, уларга алоҳида мутахассислар ўтади, барча математика муаллимлари юқори синфларга дарс беради) 18 фоиз қисқарса, мамлакатдаги шу соҳа мутахассисларининг 18 фоизи ўз дарс соатларидан маҳрум бўлади, бу бирданига битта фан ўқитувчилари учун жуда катта кўрсаткич. Хўш, улар қайси фандан қайта тайёрловда ўқиши мумкин? Мен математиклардан яхши кимёгар ёки яхши физик чиқишига ишонмайман. Яна қайси фанни тавсия қиласизлар? Мана шу тарафи ҳали номаълум бўлган ҳолда биргина мутахассисликдан бирданига 18 фоиз ўқитувчини қисқартириш катта йўқотиш ва муаммолар туғдириши аниқ.\nТўртинчидан, халқаро дастурда иштирок этиб, жаҳон таълим тизимида бутун таълим тизимининг ўрнини белгилаб бериши кутилаётган фанга асосий урғуни бериб, бу фанни ўқитишни кучайтириш ўрнига камайтириш фан ўқитувчилари олдида турган шундоқ ҳам мураккаб вазифани янада қийинлаштириб қўяди. Ахир биз мактабларимизга олиб киришни истаётган STEAM таълим стандартида ҳам, PISA ва TIMCC дастурларида ҳам математика бор-ку?! Бу фанни қисқартириш шундоқ ҳам янги бўлган дастурни ўқувчилар онгига сингдириш ва уларни жаҳон стандарти даражасида тайёрлашдек мураккаб вазифани янада мушкуллаштириб қўяди.\nШу каби омиллардан келиб чиқиб, айниқса Вазирлар Маҳкамаси ҳузурида тузилган Таълим инспекциясидан ва албатта Халқ таълими вазирлигидан қарорда кўрсатилган таклифни тайёрлаш жараёнида математика фанини қисқартириш масаласига катта эътибор билан ёндашишларини сўраб қоламан. Тағин эртага демади деманг, бир зумда 2021 йил келади ва халқаро дастурда мамлакат таълим сифати шаънини ҳимоя қилиш чоғида катта натижа кўрсатишимиз сизларнинг шу кунлардаги қарорингизга боғлиқ! “Замин” янгиликларини “Инстаграм”да кузатиб боринг\nЯнгиликлар » Жамият » Мактабларда математика дарслари қисқариши мумкин


Тошкент вилоятидаги тиббиёт бирлашмасида икки йилда 2.6 миллиард сўм маблағ талон-тарож қилинган Ўзбекистон янгиликлари\nТошкент вилоятидаги тиббиёт бирлашмасида икки йилда 2.6 миллиард сўм маблағ талон-тарож қилинган\n18 October 2021, 18:25\nЎзбекистон, Тошкент – Batafsil.uz. Прокуратура маълумотларига ҳавол қилган ҳолда мухбиримиз хабар беришича, Тошкент вилояти Паркент тумани тиббиёт бирлашмасида 2019-2020 йиллар давомида 2.6 миллиард сўм талон-тарож қилинган ва ноқонуний ишлатиб юборилган.\nТекшириш давомида терговчиларнинг аниқлашича, мансабдор шахслар 2019-2020 молия йилида бюджет ва смета-штат интизомини 1 млрд. 193 млн 205 минг сўм миқдорда бузган. Шунингдек, туман тиббиёт бирлашмаси мансабдор шахслари 1,5 млрд сўм пул маблағларини растрата қилиш йўли билан талон-торож қилишган. Қонунбузилишларни яшириш учун ходимлар бир қатор ҳужжат ва ҳисоботларни сохталаштиришган.\nМазкур ҳолатлар 36 нафар туман тиббиёт бирлашмаси ходимлари ва ишга алоқадор гувоҳларнинг кўрсатмаларида баён этилган. Айбланувчиларга нисбатан процессуал тартибда "қамоқ", "уй қамоғи" ва "гаров" эҳтиёт чоралари қўлланилган.\nМазкур ҳолат юзасидан тиббиёт бирлашмаси бошлиғи ва бошқаларга нисбатан Жиноят Кодексининг 184(1)-моддаси 2-қисми ва 167-моддаси 3-қисми “а” банди билан жиноят иши қўзғатилган.


Қирғиз вазирлари инқироздан бонг урмоқдалар\nҚирғизистон энергетика вазири Сапарбек Балқибековга кўра, Тўқтоғул сув омборидаги сув сатҳининг ўлик нуқтага етиши мамлакатда энергетик бўҳронга сабаб бўлиши мумкин.\nҚирғизистон энергетика вазири Сапарбек Балқибеков 11 ноябрь куни мамлакат 2009 йил февралида энергетик инқирозга юз тутиши мумкинлигидан огоҳлантирди.\nВазирнинг баёнотига кўра, “қиш мавсуми бошланиши билан аҳолининг электр энергияга бўлган эҳтиёжи жуда ошиб кетган. Талаб шу даражада қоладиган бўлса, 2009 йилда мамлакатнинг электр энергиясига бўлган эҳтиёжини 40 фоизга таъминлайдиган Тўқтўғул ГЭСида сув миқдори ўлик нуқтага яқинлашади, бунинг оқибатида эса ГЭС ўз ишини тўхтатишга мажбур бўлади”.\nЭнергетика вазирининг бу баёнотидан сал аввалроқ Қирғизистон иқтисодий тараққиёт ва савдо вазири Ақилбек Жапаров мамлакат молиявий бўҳрон арафасида эканини маълум қилган эди. Вазирга кўра, инқироз 2009 йилнинг феврал-март ойларига тўғри келади ва аҳоли банклардаги 413 миллион долларлик омонатларидан ажралиб қолиши мумкин. Вазир, асосан, Россия ва Қозоғистон капиталига асосланган молиявий тизим бўҳрони юз бериши мумкинлигини истисно қилмаганди.\nҚирғизистон иқтисодий тараққиёт ва савдо вазири Ақилбек Жапаров\n- Долларнинг евро курси билан тенглашуви бир баррел нефть нархининг 40 долларга тушиб кетишига замин яратади. Нефть нархи Россия бюджетида 70 доллар, Қозоғистон бюджетида эса 90 доллар қилиб белгиланган. Асосий стратегик ҳамкорларимиз иқтисодидаги муаммо, энг аввало, Қирғизистон молиявий тизимига катта зарба бўлади, - деган эди вазир.\nХалқаро ташкилотларга кўра эса бундай бўҳронлар натижасида мамлакат озиқ-овқат хавфсизлигига катта таҳдид пайдо бўлади. “Оксфам” халқаро ташкилотининг озиқ-овқат муаммолари масаласи бўйича янги ҳисоботида айтилишича, жорий йилда дунёда яна 120 миллион одам очарчиликка дучор бўлиши мумкин.\nМутахассисларга кўра, Қирғизистон ҳам мана шу давлатлар қаторидан ўрин олиши мумкин. Чунки энергетик бўҳрон натижасида энергия заҳиралари нархининг ошиши, башорат қилинаётган молиявий инқироз оқибатида нақд пул айланмасининг камайиши озиқ-овқат муаммосини келтириб чиқариши мумкин. Қирғизистонлик тадбиркорлар ҳам мазкур башоратларга қисман ишониш мумкин, деб ҳисоблайдилар.\n- Инфляциянинг қай даражада таъсир этишини билмадим-у, лекин нақд пул айланмасининг камайишини кутиш мумкин, деб ўйлайман. Бу йил Қирғизистонда озиқ-овқат муаммоси бўлмаслиги аниқ, лекин нақд пул айланмасининг камайиши аҳолига бир қатор муаммоларни туғдириши табиий, - деди Бишкекдаги йирик “Акун” ширкати раҳбари Чинибай Турсунбеков.\nАйни пайтда Қирғизистон ҳукумати кутилаётган бўҳронларнинг олдини олиш учун тадорик кўра бошлаганини маълум қилмоқда.\n- Бугунги кунда Қирғизистон 840 минг тонна ун ишлаб чиқармоқда. Тегирмон унлари билан ҳисобласак, 1 миллион 800 минг тонна унга эгамиз. Бошқа озиқ-овқат маҳсулотлари билан ҳам Қирғизистон ўзини ўзи таъминламоқда. Демак, озиқ-овқат муаммоси юзага келмайди, -деди бош вазир ўринбосари Искандарбек Айдаралиев.\nШу билан бир қаторда, Қирғизистон ҳукумати бўҳронларни олдини олиш махсус гуруҳи таъсис қилди. Бу гуруҳ эса¸ ўз навбатида¸ аҳоли омонатларини ҳимоя қилиш жамғармасини ташкил этди.\nИшчи гуруҳ маълумотига кўра, бу жамғарма банклардаги 413 миллион долларлик аҳоли омонатларинингг 85-90 фоизини ҳимоя қилишга қодир.


Тошкент шаҳридаги супермаркетлар ўртасида рақобат кучаймоқда: 2022 йилнинг март ойидаги ритейл-аудит натижалари • EastFruit\nБош саҳифа › Мева-сабзавот бозори › Чакана савдо тармоқлари аудити › Тошкент шаҳридаги супермаркетлар ўртасида рақобат кучаймоқда: 2022 йилнинг март ойидаги ритейл-аудит натижалари\nМуаллиф: EastFruit 18 Апр 22 17 Апр 22 0107\nEastFruit лойиҳа жамоаси 2022 йилнинг 17-18 март кунлари тўрт мамлакат шаҳарлари – Кишинёв (Молдова), Тбилиси (Грузия), Тошкент (Ўзбекистон), Душанбе ва Хўжанд (Тожикистон)даги супермаркетлар тармоғининг мева-сабзавот бўлимлари бўйича анъанавий аудит ўтказди. Афсуски, Украинадаги вазият яна икки шаҳар – Киев ва Днепр (Украина)да аудит ўтказиш имконини бермади.\nТошкент шаҳридаги жамоа вакиллари 11 та супермаркетлар тармоғининг 32 та дўконида бўлишди. Булар – Маkrо ва Маkrо Express 24/7, Коrzinka, HAVAS, Green Applе, Аndalus, Cаrrefour, Baraka Market, Asia.uz, Маgnum ва Bi1 тармоқларидир.\nМаgnum ва Bi1 супермаркетлар тармоқлари ритейл-аудитга биринчи маротаба киритилди. Уларнинг Ўзбекистонда фаолият бошлаши ва улкан режалари ҳақида қуйидаги материаллардан ўқиш мумкин: “Маgnum Ўзбекистондаги анъанавий бозорлар билан қандай рақобатлашмоқчи?” ва “Франциянинг «Вi1» тармоғи Ўзбекистон бозорида тез экспансияни режалаштирмоқда”.\nШунингдек, лойиҳанинг Ўзбекистон жамоаси Asia.uz тармоғи бўйича 2022 йил бошидан буён мониторинг ўтказмоқда.\n2021 йилнинг март ойида биз фақат 8 та супермаркетлар тармоғини кўриб чиққан эдик, булар – Маkro ва Маkrо Express 24/7, Коrzinka, HAVAS, Green Apple, Аndalus, Cаrrefour ва Baraka Маrket тармоқларидир. Шундай бўлса-да, айрим вазиятларда рейтингларни ўтган йилги мониторинг билан солиштирамиз.\nАудит лойиҳанинг бошқа мамлакатларида бўлгани каби анъанавий методология бўйича ўтказилди ва ушбу мақолада супермаркетлар тармоғига берилган баҳони батафсил кўриб чиқамиз.\nCаrrefour тармоғи мева-сабзавот бўлимларидаги маҳсулот ассортименти бўйича етакчига айланди. Аммо, Cаrrefour пештахталарида сархил сабзавот ва меваларнинг ўртача сони 2021 йилнинг мартига нисбатан жуда оз даражада кўпайган – 0,9 фоиз.\nМаҳсулот ассортименти бўйича рейтингдаги иккинчи ўринни бир йил аввалги етакчи – Коrzinka тармоғи эгаллади. Ушбу тармоқдаги ассортимент 2021 йилнинг март ойидан бери 9,9 фоизга камайган.\nЎтган йилнинг март ойидан буён HAVAS тармоғи мева-сабзавот бўлимидаги позициялар миқдорини 17,8 фоизга ошириб, мева-сабзавот маҳсулотлари ассортиментини кўпайтириш бўйича етакчиликка эришди.\nМаkro Express ва Baraka Маrket тармоқлари позициялар миқдори бўйича аутсайдер бўлди. Маkro Expressда маҳсулот ассортименти 2021 йилнинг март ойига нисбатан 16,8 фоиз камайган.\nBaraka Market маҳсулот ассортименти бўйича рейтингнинг анъанавий аутсайдери ҳисобланади. Ушбу тармоқнинг алоҳида дўконларидан энг кенг тарқалган маҳсулотларни ҳали ҳам топиб бўлмайди – лавлаги, карам, кўкатлар шулар жумласидандир.\nМарт ойидаги аудит давомида, ўтган йилгидек, супермаркетлар тармоғида узум мавжудлиги тахмин қилинган эди. Бу сафар биз уни 32 та дўкондан атиги 6 тасида (Green Apple, Аndalus, Asia.uz, Маgnum ва Bi1 тармоқлари) ёки аудит учун танлаб олинган жами дўконлар сонининг 19 фоизида (2021 йил март ойида 23%) учратишга муваффақ бўлдик.\nТошкент шаҳридаги супермаркетларнинг мева-сабзавот бўлимларида маҳсулотлар сифати юқори даражадалигича қолмоқда. Тармоқлар ассортиментида 2022 йилнинг март ойида нуқсонли маҳсулотлар улуши 1,5 фоиздан ошмаган, 4 тармоқ – “Bi1”, “Маgnum”, “Аndalus” ва Baraka Marketда сифатсиз маҳсулотлар умуман учрамади. Мониторинг пайтида нуқсонли маҳсулотлардан, кўпинча, қуйидагиларга дуч келдик: барча турдаги карам, апельсин, мандарин ва олма.\nAsia.uz тармоғининг ностандарт ёндашуви қайд этилди – барча нуқсонли маҳсулотлар алоҳида позицияда, ягона арзонлаштирилган нархда жамланган.\nСархил сабзавот ва мевалар бўлими сифати бўйича рейтингнинг янги тармоғи Magnum «Информативлик» ва «Комфорт» тоифалари бўйича энг юқори балл тўплаган ҳолда етакчи бўлди. Бироқ, бунга сабаб, айни пайтда Тошкент шаҳрида тармоқнинг иккитагина дўкони мавжуд эканлиги ва бу мева-сабзавот бўлими сифатини таъминлаш вазифасини соддалаштириши бўлиши мумкин.\nAsia.uz тармоғи “Мерчандайзинг/маҳсулот тақдимоти” ва “Комфорт” тоифалари бўйича энг юқори балл тўплаган ҳолда бўлим сифати борасида рейтингнинг иккинчи қаторидан жой олди.\nРейтинг аутсайдери Makro Express тармоғи бўлди. Тармоқда товарлар учун нарх белгилари йўқлиги ва мева-сабзавот бўлимининг нотўғри жойлашуви (дўконга кираверишда эмас) қайд этилди.\nМева-сабзавот бўлимларининг информативлик даражаси аввалгидек, Тошкент шаҳар супермаркетларининг “заиф” нуқтасилигича қолмоқда. Масалан, агар “Комфорт” тоифасида тармоқлар олган энг юқори балл мумкин бўлган максимал 10 баллдан 8,5 балл (ўртача – 10 дан 6,8 балл)ни ташкил этган бўлса, “Мерчандайзинг” тоифасида энг юқори балл 10 дан 7,5 балл (ўртача 10 дан 6,0 балл)ни ташкил этган. «Информативлик» тоифасида эса нарх белгиларининг ўқилиши, маҳсулот ишлаб чиқарилган мамлакат тўғрисидаги маълумотлар, ишлаб чиқарувчи ҳақидаги маълумотлар бўйича оқсашлар мавжуд – энг юқори балл 10 дан 6,5 баллгачани ташкил этди (ўртача – 10 дан 4,5 балл). Маҳсулотларнинг нарх белгиларида биз ишлаб чиқарувчи мамлакат ҳақидаги маълуотни асосан тропик ва цитрус меваларда кўришимиз мумкин, аммо бошқа импорт қилинган маҳсулотларда ишлаб чиқарувчи ва маҳсулот етиштирилган мамлакат ҳақидаги маълумот ҳеч қаерда кўрсатилмаган.\nAsia.uz тармоғи мева-сабзавотлар арзонлиги бўйича етакчига айланди. Ушбу тармоқ Тошкентдаги барча супермаркетлар тармоқлари ичида энг арзон олма, апельсин, лавлаги ва сабзини таклиф қилмоқда. Унинг ортидан нархлар арзонлиги рейтингида аудитнинг аввалги таймерлари – Кorzinka ва Маkrо жойлашди. Коrzinkaда энг арзон мандарин (Покистонда етиштирилган), лимон (Туркия маҳсулоти) ва пиёз, Маkrода эса бодринг бор эди.\nМониторингнинг янги иштирокчиси – Маgnum тармоғи нархлар рейтингида аутсайдерга айланди.\n2021 йилнинг март ойига нисбатан ўртача чакана нархларнинг сезиларли ўзгариши аксарият мева-сабзавот маҳсулотларида қайд этилди. Нархлар пасайиши бўйича банан етакчилик қилмоқда, унинг нархи ўртача 26,8 фоизга пасайган. Импорт маҳсулотларининг нархи пасайишига, асосан, ҳукуматнинг октябрь ойида божхона тўловларини нолга тушириш тўғрисидаги қарори таъсир кўрсатди.\nНархлар ўсиши бўйича етакчи ўринни оқ карам эгаллади – унинг нархи 2,8 баробар ошган. Бу йил Ўзбекистондан карам экспорти рекорд кўрсаткичга етганини аввалроқ ёзган эдик. Бу мамлакат ички бозорида нархлар ўсишининг сабабидир.\nПиёз 2021 йилнинг март ойига нисбатан 90,3 фоизга қимматлашган. EastFruit таҳлилчилари бунинг сабабларини таҳлил қилишган.\n2021 йилнинг октябрь ойидан бошлаб, Ўзбекистонга олма импорти ҳам божхона тўловларидан озод қилинган бўлса-да, ушбу маҳсулот нархи ўтган йилга нисбатан ўртача 51,4 фоиз юқорилигича қолмоқда. Ҳозирги вақтда сархил олманинг машҳур навлари бўйича улгуржи нархлар (ҳатто ўртача сифатлисининг ҳам) импорт қилинадиган цитрус мевалар ва банан нархларидан юқоридир.\nТошкент шаҳридаги супермаркетлар тармоқларининг умумий рейтингдаги позицияси\nТошкент супермаркетларининг 2022 йил март ойидаги жойлашув матрицасини кўриб чиқамиз ва 2021 йилнинг ноябрь ойидаги натижалар билан солиштирамиз.\nBaraka Market ва Маkro Express номақбул сегментда “паст сифат, юқори нархлар” билан ўзгаришсиз қолди, яъни, бу икки тармоқнинг мева-сабзавот бўлимлари ўз нарх сиёсати устида фаол ишлаши, сифат ва ассортиментни яхшилаши зарур. Шунингдек, аудит давомида “Barakа Мarket» тармоғи бошқа савдо тармоқлари билан рақобатга дош бера олмагани сабаб Тошкент шаҳридаги дўконлари сонини сезиларли даражада камайтирганини гувоҳи бўлдик.\nGreen Apple тармоғи «Оптимум» ва «Премиум» сегментлари оралиғидаги чегара позициясидан «Оптимум» ва «Дискаунтер» сегментлари оралиғидаги чегара позициясига ўтди. Бу нархлар борасидаги ижобий силжишни кўрсатмоқда. Аммо, тармоқнинг мева-сабзавот бўлимларида сифат кўрсаткичлари пасайган.\nCarrefour ҳали ҳам «Премиум» сегментида қолмоқда, унинг ёнидан бизнинг аудитимизга янги қўшилган – Маgnum ва Bi1 тармоқлари жой олди.\nМаkro тармоғи «Премиум» сегментидан «Оптимум» сегментига қайтди. Корzinka ва Asia.uz тармоқлари ҳам «Оптимум» сегментидан жой олди. Аndalus «Оптимум» сегментидан «Оптимум» ва «Премиум» сегментлари оралиғидаги чегара позициясига ўтди.\nАнъанавий аудитимиз натижаларини сарҳисоб қилар эканмиз, шуни қўшимча қилмоқчимизки, Ўзбекистон чакана савдо тармоқларининг мева-сабзавот савдоси бозорида рақобат кучайган ва яқин келажакда унинг янада кучайишини кутиш мумкин. Шундай қилиб, мавжуд барча тармоқлар бозорда ўз позицияларини сақлаб қолиш ва истеъмолчилар талабларини қондириш учун кўпроқ ҳаракат қилишлари лозим. Биз, ўз навбатида, 2022 йилнинг июнь-июль ойларида ўтказадиган навбатдаги аудитимизда вазиятни тезкор тарзда акс эттиришга ҳаракат қиламиз.\nмева-сабзавот бўлимисифатсупермаркетларЎзбекистончакана савдочакана савдо аудитичакана савдо тармоқлари